Lima, Lunda, Gaggawala: Ebikwata ku nte kika kya Boran? | 24 Seven News\nLima, Lunda, Gaggawala: Ebikwata ku nte kika kya Boran?\nby 24 Seven Editor / 0 Comments / 0 View / May 31, 2017 9:43 PM\nBy Julian Mwine News Feature Category: Lima, Lunda, GaggawalaProgram or Show Type: DocumentarySynopsis: Nga tukyali ku bulunzi bw’ente, olwaleero kankulage ekika ky’ente eziyitibwa Boran.Video:\nNga tukyali ku bulunzi bw’ente, olwaleero kankulage ekika ky’ente eziyitibwa Boran. Eri ggwe atunulidde okulunda ente ez’ennyama, amatu kunkumula.\nEnte eza boran zigejja nnyo ate zikula mangu ddala nga wakati w’emyezi munaana n’omwaka, ente eba ewezezza kkiro eziri wakati w’ebibiri mwataano n’ebisatu.\nEri ggwe abadde yekumidde mu kulunda ente zinnansangwa, ekika kino abakirina bagamba nti kisingira wala.\nPresident Museveni promises to cut tourism sector taxes Martyrs day: Thousands descend on Namugongo to remember Uganda Martyrs Poliisi ekkirizza nti yeerina abaana b’omu ku baakwatibwa ku by’okutta Kaweesi. Abasomesa e Namayingo bakooye embeera embi Heavy flooding leaves parts of Busia cut off For Ugandan children, hunger and HIV make a deadly mix Karamoja forced to share scarce water with Turkana herdsmen and their cattle Ebigezo bya P7 bifulumye: Abayizi 80,000 bagudde


Bukedde Online - Mmaze okuyingira palamenti - Maneja Kayemba\nTtiyaggaasi anyoose ewa Kisekka nga Poliisi erwanagana ne bamakanika\nBeekalakaasizza lwa mugagga abagoba ku ttaka\nAdded 15th October 2020\nGEOFFREY Kayemba Ssolo, maneja w’omuyimbi Rema Namakula era kittunzi w’abasambi b’omupiira amaze okwewandiisa okuvuganya ku kifo ky’omubaka wa Bukomansimbi South. Ye yaweereddwa kkaadi ya NUP mu kitundu ng’era akozesa kabonero ka Manvuuli.\nKayemba nga yeewandiisa e Bukomansimbi. Amutunuulidde ye Esther Asiimwe eyakuliddemu omulimu guno.\nGEOFFREY Kayemba Ssolo, maneja w'omuyimbi Rema Namakula era kittunzi w'abasambi b'omupiira amaze okwewandiisa okuvuganya ku kifo ky'omubaka wa Bukomansimbi South. Ye yaweereddwa kkaadi ya NUP mu kitundu ng'era akozesa kabonero ka Manvuuli.\nKayemba ng'awaga oluvannyuma lw'okwewandiisa.\nYatuuse ku ku kitebe kya Bukomansimbi Town Council we baamuwandiikidde ku ssaawa 3:00 ez'oku makya era gwe baatandikiddeko. Muky. Esther Asiimwe ye yakuliddemu omulimu guno.\nKayemba avuganya n'omubaka Deogratious Kiyingi owa DP ne Bashir Ssemakula owa NRM era olwamaze okumukwasa empapula ze n'ategeeza abawagizi be nti balina kukola kimu kya kumulonda ayingire palamenti ebisigadde babimulekere kubanga akolagana n'abantu bangi omuli abagagga, abazungu mu nsi z'ebweru n'abakulembeze ku mitendera egy'enjawulo omuli n'abanene ba NRM abagenda okumwanguyizaako okubasakira obuyambi okukulaakulanya ekitundu kyabwe n'abantu.\nKayemba (wakati) ng'agenda okwewandiisa. Ku kkono ye mubaka Kiyingi.\nYeeyamye okuyamba abavubuka okukulaakulanya ebitone byabwe n'okubatandikirawo pulojekiti ezibakulaakulanya kubanga alaba bonna abamuvuganya abakira.\nGEOFFREY Kayemba Ssolo\nAbafumbo mube beesimbu


AKEETALO akali mu Kampala n'emiraano kati ka nsenene. Enseenene kye kimu ku by'okulya ebisinga okuwoomera Bannayuganda naddala ababeera mu Buganda.\nN'abantu abatali Baganda ababeera mu Buganda abaali tebalya nseenene kati baaziyiga era zibawoomera okuzaama.\nEnsenene zisinga kukwatibwa mu bitundu omuli amataala agaaka ennyo naddala ag'amasanyalaze.Era mu bitundu bino abantu baddira amabaati ne bagawunzikira ku mapipa amanene olwo ensenene olugezaako okubembeera ku mabaati zigwa mu pipa n'abantu beeyolekera kutwala mu butale kutunda. Masaka kye kimu ku bitundu bya Uganda ebisinga okuggwamu ensenene.\nEra abamu ku bawandiisi b'ebitontome mu Uganda batuuka n'okuziwandikako ekitontome kiramba nga beebuuza wa gye ‘'zizaalibwa''. Ng'ogyeko e Masaka , kigambibwa nti ebitundu ebirala nga Fort Portal ku nsozi z'e Gahinga, e Hoima era ne ku nsalo ya Uganda ne Rwanda e Kagitumba waggwaayo ensenene.\nOkuva eno zireetebwa mu butale e Kampala naddala e Busega, Kyengera n'e Katwe. Era abazitunda bazisasaanya mu bitundu bya Kampala ebitali bimu okwenogera ennusu.\nE Nateete enseenene basinga kuzifumba ate e Nakasero mu Kampala ezisinga ezitundibwa ziba nsiike wadde n'embisi zitundibwa. Ensenene olumu bazisiikisa butto.\nOmu ku baali abasuubuzi b'ensenene era nga mukulembeze mu katale akamu Vincent Muhoozi agamba nti enseenene zitambula zigoberera mbuyaga. Agamba nti ensonga lwaki zigwa nnyo e Masaka lwa kuba zifuuyibwa embuyaga eva ku nnyanja Nalubaale era bwe zituuka mu Lwera ziba zirengera ebitaala ebyaka olwo ne ziryoka zibyeyuna ne zigwa mu katego k'okuzikwata.\nBwe baabanga bakikoze nga waliwo emikolo egisooka okukolebwa. Kigambibwa nti n'e Kabaka olumu nga baziwereza abantu baabwe mu Buganda ng'akabonero akasiima emirimu gye bakola.\nNg'ogyeko abakazi, n'abeddira enseenene tebazirya.\nEnsenene zitundibwa okuva ku 500/- ejjiiko eya ssukaali n'okweyongerayo.\nEra ng'ensawo eweza kilo 25 okudda wagulu mu katale ewoozebwako omusolo gwa 2,000/-. Ebirala ebireetera enseenene okulinnya ebbeeyi ge masannyalaze ageeyambisa mu kuzikwata.\nIvan Ssemwanga yaleese "essappe" epya mu kabaga ka Rich Gang


Bukedde Online - Ensonga 8 eziremesa omukazi okufumbirwa\nEnsonga 8 eziremesa omukazi okufumbirwa\nObunkenke obuli mu kwanjula omwana gw’ozadde...\nBaze yandeetera abaana 6 mbakuze\nWALIWO ekiseera omuwala yenna w'atuuka abantu ne baba nga bamusuubiramu okuba mu bufumbo. Wabula ensangi zino bangi ku bawala ab'ekika kino balemereddwa okwefunira eddya. Zino wammanga ze zimu ku nsonga ezivaako kino:\nAbaagalana nga bafunye obutakkaanya\nOmuwala okuba n'ekika ky'abasajja ky'ayagala omuli abagagga n'abasomye ennyo oluusi kimuviirako okulemera ku luggya.\nOw'ekika kino buli musajja amukwana nga talina bisaanyizo by'ayagala amukuba mwenda ng'enjogera y'ennaku zino bw'eri. Ekiseera kituuka n'aggwa ku mpagala ate olwo abasajja nabo ne baba nga bamuyitako ng'ataliiwo.\nEmpisa z'abakazi nazo zibalemesa nnyo okufumbirwa. Enjogera, enneeyisa, ennyambala, abasajja babiteekako nnyo essira nga banoonya abakazi ab’okuwasa. Abasajja baagala bakazi abalina empisa era abakkakkamu.\nWaliwo abakazi mu butonde abatamanyi basenzi. Ab'ekika kino okwewulira babanga abaakufunamu ebbaluwa.Omukazi agwa mu kiti kino buli musajja amugambako aziimuula muziimuule.\nOw’ekika kino agenda okudda engulu ng’emyaka gimugenzeeko, era abamu batuuka ekiseera ng’abasajja bawamba bawambe.\nAbawala bangi balina emikwano egy'enjawulo olumu egibalemesa okufumbirwa. Ebikoosi by'abawala naddala abatali bafumbo bavumirira eky'okufumbirwa bwe batyo ne balemesa ne bannaabwe abandyagadde.\nBaagala bulamu bwa kutayaaya na kukola bye baagala nga tebalina abalemesa. Munnaabwe bw’afuna omusajja we nga batandika okumuvumirira ekivaamu ng’amuleka.\nOmukazi bw'ayitiriza okusoma okutaggwa kuyinza okukulemesa okufumbirwa.\nOkusoma kulungi naye kikwetaagisa okubaako w'otuuse n'okufumbirwa n'osobola n'okuzaala ku baana ng'okyasobola okubalabirira. Abasajja bangi batya n'abakazi abasomye ennyo nga balowooza nti bayinza okubagaana.\nEkintu kyonna bwe kiyititira kibaako ebizibu ebijjirako. N’eddiini teyandibadde mbi naye ate abasajja abamu bwe balaba omuntu naddala omukazi alimu ennyo eddiini, batya okumwesembereza bwatyo n'atuuka n'okukaddiwa nga tafunye amunyega ku nsonga za laavu.\nObugagga bulungi naye buli mukazi bw'abeera mu ssente ennyingi, abasajja batandika okumutya. Okusobola okufuna obufumbo ssente ne bwe ziba zikuyitaba tozikulembeza nnyo.\nOmukazi bw'ayitiriza okuba n'emikwano gy'abasajja, abalala abandyagadde okumusaba omukwano baggyayo ebirowoozo.N’olwekyo ggwe omukazi ali ku mudaala tewandimaze bbanga ddene na basajja naddala nga tekuli muganzi wo.\nBukedde news paper,


Bukedde Online - Nabbambulira w'omuliro akutte ekibanda ky'emmotoka ewa Bakuli\nEmbeera eyabadde awaka ne ku Palamenti mu ...\nNABBAMBULA w'omuliro akutte ekibanda ky'emmotoka ewa Bakuli n'asaanyaawo ebintu ebitannamanyika muwendo. Ekibanda ekyakutte omuliro kiyitibwa Bawazi ekiri emabega w'essundiro ly'amafuta erya Shell Bakuli nga gwakutte ku ssaawa nga 4:00 ez'ekiro. Abaserikale abakuuma ekifo kino beekanze okulaba omuliro nga gutuntumuka kwe kukubira poliisi eguzikiza omuliro.\nOkusinziira ku baabaddewo ng'omuliro guno gutandika, gwavudde mu buyumba obuli emabega w'ekibanda kino awali omukyala afumba obuugi olwo ne gukwata konteyina eterekebwamu ebintu ku kibanda kino byonna ebyabaddemu ne bisaaanawo.\nMu bintu ebyaggyiiridde mu konteyina eno mwabaddemu kompyuta ezisoba mu 30, ensimbi enkalu, ebiwandiiko eby'ebbeeyi ng'ebyapa n'endagaano okwo gattako emmotoka ekika kya Range Rover eyabadde eriraanye konteyina eno.\nPoliisi ekola ku kuzikiza omuliro yalwanye bwezizingirire okuzikiza omuliro guno, era omwogezi wa poliisi mu Kampala n'emiriraano, Patrick Onyango yakakasizza omuliro guno kyokka n'alabula abantu abafumbira mu bifo eby'olukale okuba abeegendereza nga bakola emirimu gyabwe nga beewala okuleka omuliro nga tebaguzikizza.\nOmulimi n'omulunzi kola bino okufuna amagoba


Bukedde Online - Namwandu wa Mabiriizi ayanukudde abatankana obufumbo bwe n''eyali bba\nNamwandu wa Mabiriizi ayanukudde abatankana obufumbo bwe n''eyali bba\nEbya Lukwago okusigala ku bwa Loodi Meeya biwanvuye\nLutaaya alangidde banne obulyake\nAdded 21st March 2014\nNnamwandu w’omugenzi Mabirizi, nnaggaga w’omu Kampala eyafa gye buvuddeko avuddeyo n’ata akaka ku bigambibwa nti teyali mukyala wa Mabiriizi era n’abaana b''alina tekuli wa mugenzi.\nBya Yudaaya Namyalo\nNnamwandu w’omugenzi Mabirizi, nnaggaga w’omu Kampala eyafa gye buvuddeko avuddeyo n’ata akaka ku bigambibwa nti teyali mukyala wa Mabiriizi era n’abaana b'alina tekuli wa mugenzi.\nWinnie Mabiriizi, Nnamwandu Mabirizi omuto abeera mu maka g'e Naguru mu ggombolola y'e Nakawa mu Kampala, Mabiriizi gye yafiira agamba nti okuva bba bwe yafa azze awulira bingi ebiwandiikibwa mu mawulire nti ssi mukyala we mutuufu.\nWinnie ategeezeza BukeddeOnline nti abalokompoka n'okusamwasamwa n'ebigambo nti ssi mukyala w'omugenzi Mabiriizi beenoonyeza byabwe sinakindi balina ekigendererwa okutabulatabula famire ya Mabiriizi.\nWinnie agamba nti yafumbirwa bba mu kkooti emyaka 15 emabega nga baagattirwa mu kkooti, era alazeBukeddeOnline ebbaluwa y’obufumbo bwe ne Mabiriizi wamu n’ebifaananyi ng’ali mu kadaali.\nEmbaga ya Winnie ne Mabiriizi kati omugenzi\nAyongeddeko nti ye mu myaka 15 gy'amaze ne bba, abadde tamwanjulirangayo mukyala mulala wabula abaana, kubanga abakulu babadde bajjanga awaka ebbanga lyonna. Winnie alina abaana basatu mu bba mugenzi Mabiriizi.\nMuky. Mabiriizi agambye nti bwe wabaayo omuntu yenna atankana nti abaana b'alina ssi ba Mabiriizi mwetegefu okugenda mu musaayi okusalawo eggoye lino.\n“Baze bulijjo abaddenga andaga abaana baffe bonna b'alina era wano ekkubo libaddenga liggule era bajjanga bwe baagala ebbanga lyonna okuva nga kitaabwe mulamu okutuusa w'afiiridde, naye sirina mukyala yenna gwendabyeko mu myaka 15 gye nfumbidde Mabiriizi, ate kati bava wa okugamba nti nze ndi malaaya ye era bbo be bakyala abatongole?” bw'atyo Winnie Mabiriizi bwe yeebuuzizza.\nOlumbe lw’omugenzi Mabiriizi lusulwamu leero nga 21/03/2014.\nWinnie Mabirizi nga bwafaanana. Ebifaananyi byonna bya Yudaaya Namyalo.\nOmusawo asawula abagenda mu loogi poliisi emuyodde\nEyavugidde owatulafiki mu mmotoka awawaabiddwa


Lumumba alabudde abakozi mu offiisi ye abanalemwa okukuuma empisa, Obudde n’okwewayo okukola ennyo e Namboole. - Watchdog Uganda\nLumumba alabudde abakozi mu offiisi ye abanalemwa okukuuma empisa, Obudde n’okwewayo okukola ennyo e Namboole.\nNRM SG Justine Kasule Lumumba\nSSABAWANDIISI we kibiina kya NRM Justine Kasule Lumumba alabudde abakozi ku Ggwandisizo lya NRM abagenda okulabirira abagenyi mu ttabamiruka we kibiina agenda okubaawo ku lw’omukaaga luno e Namboole, nagamba nti abanalemwa okutuukiriza emirimu gyabwe obulungi ssi bakugumikirizibwa bajja kukwatibwa babonerezebwe.\nOkwogera bino abadde asisinkanye abakozi bonna abagenda okuvunanyizibwa ku bintu eby’enjawulo mu ttabamiruka, saako n’okuyita mu bigenda okukolebwa ku lunako lw’omukaaga n’olwokutaano akawungeezi.\nOlukiikoluno era lwetabiddwamu n’abakozi mu office ya Ssentebe we kibiina e Kyambogo saako n’abakakiiko ke by’okulonda aka NRM.\nWano Lumumba wasinzidde nategeeza nti omwaka guno gugenda kubeera gwa kayisanyo kubanga gulimu emirimu gye kibiina mingi omuli okulonda kwa kamyufu, nasaba abakozi ba kakiiko bulijjo okukuuma empisa nga bakola emirimu gyabwe, nga kino klina okusooka okweyolekera mu ttaba miruka ono asoose mu kisanja kino nga bayisa bulungi abantu bonna abagenda okumwetabamu.\nAnyonyodde nti abakiise bonna balina okufuna zi kaadi ezibayingiza e Namboole ku lunaku lw’okutaano e Kololo saako n’ebikozesebwa byonna nalabula abakozi obutetantala kukwata yadde ku kimu.\n“Tetugenda kuttira muntu yenna ku riiso, bwonasangibwa nga oliko ky’obuzizzabuzizza ab’ebyokwerinda bagenda kukukwata oggulweko emisango, nga kino tukikoze okulaba nga ebintu bitambula bulungi” Lumumba bwagambye.\nBacklash as World Bank boss admits tweet from her account against Ugandan billionaire was ‘racist’


Bukedde Online - Abâ€™e Kisozi Pulezidenti abawadde obukadde 300 319\nAbâ€™e Kisozi Pulezidenti abawadde obukadde 300 319\nGavumenti okuteesa ku tteeka lyâ€™ettaka kati eyinza obutafunamu - Katikkiro\nLukululana etomedde ennyumba e Bweyogerere\nObuyambi buno buddiridde ekisuubizo kya Pulezidenti ngâ€™omutuuze wâ€™e Kisozi eri abatuuze okuzza obuggya essomero lino lituukane nâ€™omulembe.\nHeedimansita wâ€™essomero lino, Mw. James LoliÂ yategeezezza nti obubaka bwa Pulezidenti bwetikkiddwa abakungu be abaakulembeddwa Charles Muwonge\nHeedimansita wâ€™essomero lino, Mw. James LoliÂ yategeezezza nti obubaka bwa Pulezidenti bwetikkiddwa abakungu be abaakulembeddwa Charles Muwonge abaabwanjulidde abazadde.\nAbakungu bano baawerekeddwako akulira ebyenjigiriza mu Mpigi, C. Tonny Lusambo Mukasa, omumyuka wâ€™akulira abakozi atuula e Gomba, F.K Nabirye ne Yinginiya wa Disitulikiti, Mw. J. Lukwago baayanjulidde abazadde entegeka zâ€™okulizza obuggya Pulezidenti zeyenyigiddemu\nâ€œBazze nâ€™okulambula ekifo nâ€™okukuba pulaani yâ€™emirimu bwe ginaatambuzibwa okuzza essomero lino ku mulembe liddemu okusikiriza nga bwe lyabanga edda nga likyaddukanyizibwaÂ Kiwanuka eyalitandikawo,â€ Loli bwe yategeezezza.\nLoli agamba nti mu ntegeka empya, essomero linoÂ ligenda kuddamu okuzimbibwako nâ€™ebisulo byâ€™abayizi, okusomesanga nâ€™abaana abâ€™ekisulo ekitabaddewo okuva lwe lyaddizibwa abazadde.\nHeedimasita agamba nti ngâ€™oggyeko ebizimbe ebibiri ebyabazimbirwa mu nkola ya UPE nâ€™ennyumba mwâ€™asula yo embeera yâ€™ebizimbe ebikadde ebyazimbibwa eyali nnannyiniryo Kiwanuka omuli ne ofiisi ye biri mu mbeera mbi nnyo.\nEbizimbe bikadde ngâ€™ebimu ebisenge birimuÂ enjatika eraÂ abazadde baasabye abakungu abakiikiridde Pulezidenti lifunirweÂ emmotoka kyokka ne bategeezebwa nti mu ntegeka eriwoÂ tekibaddemu.\nAgamba nti ekizibu ekirala kyâ€™asanze mu nzirukanya yâ€™essomero lino lyâ€™ebbula lyâ€™amazzi agali kiromitaÂ 10 okutuuka ku mugga Katonga nga kino kitaataaganya nnyo ebyâ€™ensoma yâ€™abaana naddala mu biseera byâ€™ekyeya bangi balemesebwa okusoma.\nÂ Mw. Loli agamba nti awezza abayizi 384 nâ€™abasomesa mukaaga (6) kyokka omuwendo gwabayizi gukyukakyuka okusinziira ku mbeera yâ€™obudde kubanga abasinga abava mu maka malunzi abasengukasenguka mu budde bwâ€™omusana okunoonyezza ente zaabwe omuddo nâ€™amazzi.\nYagambye nti nâ€™enjala etannaba kuvunnukwa mu Bannagomba olwâ€™ekyeya ekibaddewo,abaana bangi abagenda tebannaba kudda so ngâ€™abamu baali mu kwetegekera ebigezo bya PLE nâ€™agamba nti nâ€™abazadde bâ€™ekitundu kino omulaka basinga kugussa ku bulunzi ebâ€™okusomesa abaana babigendako kitono.\nObuzibu obulala, Mw.Loli agamba nti bwe bwâ€™abasomesa abatumwa mu ssomero lino tebaagala kukolerayo olwâ€™ebikozesebwa okubeera ebitono nâ€™okubeera ewala nâ€™ekibuga.\nÂ Wabula mu ntegeka ya Pulezidenti,essomero ligenda kusibwako genereeta ennaayamba okuligabiriranga amassannyalaze okutuusa aga layini bwe galisikibwa okuligatussaako. LijjaÂ kuteekebwako ttanka zâ€™amazzi ennene ezinaayamba okukungaanya amazzi agâ€™okweyambisibwa.\nâ€˜Mu nju ye twasangamu akadomola kâ€™omugenziâ€™\nâ€˜Ssebo omulabirizi nsabira mpanguleâ€™\nAnoonya buyambi ku kigwa kyâ€™abembwa\nAbaami ba Kabaka babiri bafudde


OLUNAKU OLW'OBUSUNGU NE KIRUYI ERI ABABI The Day of Vengeance - Modern Reformer\nOLUNAKU OLW'OBUSUNGU NE KIRUYI ERI ABABI\nLwaki olunaku luno abalonde balina okulumanya?\nIsaaya 63:4 Kubanga olunaku olw'okuwalanirwako eggwanga lwali mu mutima gwange, n'omwaka ogw'abanunule bange gutuuse.\nIsaaya 34:8 Kubanga lwe lunaku olw'okuwalana eggwanga lya Mukama, omwaka ogw'okusasula empeera mu mpaka za Sayuuni. N'emigga gyayo girifuuka bulimbo, n'enfuufu yaayo kibiriiti, n'ensi erifuuka bulimbo obwaka.\nNabbi Isaaya ayaogera Ku olunaku luno mungeri yemu ne Danyeri 12:1) olunaku olwokulaba enaku n'okubonabona okutabangawo kasoka wabeerawo gwanga; Olunaku lwe lumu Malakayi naye alwogerako (4:1) agamba nti "Kubanga, laba, olunaku lujja, lwokya ng'ekikoomi; n'ab'amaala bonna n'abo bonna abakola obubi baliba bisasiro: awo olunaku lujja lulibookera ddala, bw'ayogera Mukama w'eggye, obutabalekerawo kikolo newakubadde ettabi." Ate Omutume Yakobo alwogerako nti; Kale nno mwe abagagga, mukaabe mulire olw'ennaku ezijja ku mmwe. Obugagga bwammwe buvunze, n'ebyambalo byammwe biriiriddwa ennyenje. Ezaabu yammwe ne ffeeza zitalazze; n'obutalagge bwazo buliba mujulirwa gye muli, bulirya omubiri gwammwe ng'omuliro. Mwakuŋŋaanyiza ebintu mu nnaku ez'enkomerero. Laba, empeera y'abakozi abaakungula ennimiro zammwe, gye mulyazaamaanya, ekaaba: n'ebiwoobe by'abo abakungula byayingira mu matu ga Mukama Ow'eggye? Mwesanyusa ku nsi, ne muwoomerwa ebinyumu; mwegezzezza mu mitima gyammwe nga ku lunaku olw'okubaaga ebya ssava. Mwasala omusango okusinga omutuukirivu, ne mumutta; naye tabawakanya. Ye Yoweri alwogerako nga olunaku olwebire ebikwaffu (2:2) ate Amosi (5:20) agamba nti silunaku lwanzikiza eranga tewali kitangala mulwo! Kyo mukama waffe Yesu alwogerako (Mat 24:21,22) nti lubeera olunaku lwakubonabona okunene okutabangawo kasooka wabaawo gwanga era sings telwakenderezebwako tewandiwonye muntu henna alina omubiri.\nOlunaku luno olwekizikiza lwogeddwako banabi nga olunaku lwakulamurwa eri amawanga, ebibina by'eddini nga bwekiragiddwa mu byawandikibwa. Wabula tusana okumanya nti waliwo enjawulo mukulamurwa kwa mawanga nenkola ate n'okulwamulwa kw'omuntu sekinomu. Newankubadde nga abantu sekinomu bekola amawanga, era nga bebavunanyizibwa kubyonna ebiganda mu maaso naye Katonda Kati alamula nkola za bantu n'oluvanyuma okulamurwa Ku bantu sekinomu.\nOlunaku olwokulamurwa okwabantu sekinomu kugenda kubawo mu myaka olukumi (1000) Katonda w'eggulu nga ataddewo embeera ennungi okubanga setani alibeera asibiddwa nga waliwo ekisa eri abantu okutegera okwagala kwa Katonda. Kino kyekiseera ekyendagaano empya okuwa abantu bonna omukisa ebezadde lya Adam okumanya amazima, obuyambi byonna obwetagisa Katonda w'eggulu agenda kubusawo okuyita mubatuku nga baliwamu me Mukama waffe Yesu bonna abali kunsi bayige obutukirivu.\n(Yeremiya 31:31-33) Laba, ennaku zijja, bw'ayogera Mukama, lwe ndiragaana endagaano empya n'ennyumba ya Isiraeri n'ennyumba ya Yuda:\nEno pulani ya kitaffe nga nungi nyo kubanga abantu bonna okufuna omukisa okumanya kitaffe n'omwana okulokorebwa n'okutukira deals okumanya amazima.\n1Tim 2:3 Ekyo kye kirungi, ekikkirizibwa mu maaso g'Omulokozi waffe Katonda, ayagala abantu bonna okulokorebwa n'okutukira ddala okumanya amazima.\nWabula mukulamurwa kwa mawanga nebibina bya maddini Kati, ebyobufuzi bifunye ebbanga ddene nyo era tekisobooka Katonda w'eggulu okubyongera kiseera kyonna kubanga tebiyinza okuyamba Bantu kutegeera Katonda wabula no befunidde ekitiibwa nebegagawaza nebavuwaza abasinga obungi kubanga enkola zonna ziri my kweyagaliza so so okuyamba balala.\nKiragiro kigamba nti obufuzi bugenda kubagibwako era oyo agawanidde obuyinza n'obusika kumawanga buwebwe Massiaya me Kanisa ye nga bwekiragiddwa mu byawandikibwa bino;\n(Ezek 21: 27) Ndikivuunika, ndikivuunika, ndikivuunika: so n'ekyo tekiriba nate, okutuusa nnyini kyo lw'alijja, era ndikimuwa.\n(Dan 7:27) N'obwakabaka n'okufuga n'obukulu obw'obwakabaka obuli wansi w'eggulu lyonna, abantu ab'abatukuvu b'Oyo Ali waggulu ennyo balibiweebwa: obwakabaka bwe bwe bwakabaka obutaliggwaawo, n'amatwale gonna galimuweereza galimuwulira.\n(Okub 2:26-27) Era awangula nakwata ebikolwa byange okutuusa ku nkomerero oyo ndimuwa amaanyi ku mawanga 27 era alibalunda n'omggo gw'ekyuma, ng'ebibya ebibumbe bwe byatikayatika era nange nga bwenaweebwa kitange, (Zab2:8).\nWulira ekigambo Kya mukama mwe amawanga agakunganyizibwa eri omusango: Mujje kumpi mwe amawanga muwulirize mwe abantu, muleke ensi ewulire nebonna abatula munsi wamu nebintu byonna ebiri munsi muno. Obusungu bwa Katonda buli ku mawanga nekiruyi kiri ku balwanyi, mukama ye KABAKA owemirembe me mirembe, eri obusungu bwe ensi gonna ekankana, tewali gwanga erisobla okuyimirira eri ekiruyi kino. Okukaaba kugenda kuva mu buli nsonda yensi, kubanga mukama awakna na mawanga...bwayogera Mukama Katonda ow'egye. Laban ekibi kuva mu gwanga okutuuka mu gwanga ne kibuyaga owamaanyi (okubonabona okwamaanyi) kugenda kubaawo okuva kunkomerero y'ensi. Nindirira ogenda okulaba kyenkola ku lunaku lwendiyimirira okusasula amawanga kubanga maliridde okufuka ekiruyi kyobusungu eri amawanga gonna n"obwakaba bwonna (enkola zonna eziri munsi) bugenda kusanawo n'obusungu bwange n'oluvanyuma ndiwa abantu olulimi lumu basobole okuyita erinya lya Mukama era bamuwereze n'omutima gumu.\nIsaaya 34:1 Musembere, mmwe amawanga, okuwulira; era muwulirize, mmwe abantu: ensi ewulire n'okujjula kwayo; ettaka n'ebintu byonna ebirivaamu.\nYeremiya 10:10 Naye Mukama ye Katonda yennyini ow'amazima; oyo ye Katonda omulamu, era Kabaka ataggwaawo: ensi ekankana olw'obusungu bwe, so n'amawanga tegayinza kugumiikiriza kunyiiga kwe.\n11 Bwe muti bwe muba mubaganba nti Bakatonda abatakola ggulu na nsi, abo balibula mu nsi n'okuva wansi w'eggulu.\n12 Yakola ensi olw'obuyinza bwe, yanyweza ebintu byonna olw'amagezi ge, era yabamba eggulu olw'okutegeera kwe:\nLukka 21:25 Era walibaawo n'obubonero ku njuba ne ku mwezi ne ku mmunyeenye; ne ku nsi amawanga galinakuwala, nga basamaalirira olw'okuwuuma kw'ennyanja n'amayengo;\nJer 25:31 Eddoboozi lirijja lirituuka ne ku nkomerero y'ensi; kubanga Mukama alina empaka n'amawanga, aliwoza ne bonna abalina omubiri; ababi alibawaayo eri ekitala, bw'ayogera Mukama:\nAwatali kubusabusa olunaku lwa mukama waffe YHWH lugenda mu maaso Kati era mu kiseera kitono nyo ebintu byonna bigenda kuba nga bikola okutukiriza okuteesa kwa YHWH\nTusana tukimanye burungi nti omugaaso okutegeeza olunaku luno gwe nga omwana wa Katonda osobole okudaamu amaanyi n'okuguma nga kitaffe akola emirimu gye. Oleme nawe okuba nga abensi abatamanyi era abali mu kizikiza ekikutte.\nOlunaku luno tewali n'omu ayinza okuluziyiza okuleeka Omutinzi yekka nanyini kuteesa buli kimu kimave okweteekateeka okuleeta enkyukakyuka okumalawo enkola ezobyobufu, eddini, ebyenfuna nebyobulamu.\nEkirubirirwa ekikulu sikubulira nsi ettegere balabike nga abanakuwadde olwokutya, nedda wabula okuleeta eddembe eri abalonde, okubanzamu abamaanyi bonna eb'enyumba y'okukiriza baleme okunakuwalana wabula bategere nti ekigenda mu maaso enteekateeka y'obwakabaka bwa Katonda ey'okuleeta emirembe n'obukozi obujjudde eri abawanguzi.\nOlunaku luno bagenda bange lukwatagaana bulungi n'enteekateeka ya Katonda ey'okwagala okungi kwalina eri omuntu, omurimu ogugenda mumaaso okumenyamenya enkola za setani n'obufuzi obuliwo Kati, omurimu gwo guteeekateeka bwakabaka bwa bwa Katonda obw'emirembe n'emirembe obujjudde essanyj elingi eri bonna. Olunaku luno luteekateeka bwakabaka bwa Katonda obw'emirembe n'emirembe Amina.\nNabbi Isaaya (63:1-6) ayogera bwati my olunaku luno; Omwoyo gwa Mukama Katonda guli ku nze; kubanga Mukama anfuseeko amafuta okubuulira abawombeefu ebigambo ebirungi; antumye okusiba abalina emitima egimenyese, okulangirira eddembe eri abawambe, n’abasibe okuggulirwawo ekkomera;\nBweetuturira Kati mu makungula og'omurembe gw'engiri tulaba owamaanyi omuwanguzi, nga yambadde obuyinza era nga avuuga endogoyi ey'obuwanguzi eri abalabe be bonna, ebyambaalo bye nga bijjuddde omusaayi. Era nga abuuuza abagwira nti ani oyo ava mu Edomu nga ebyambaalo bye binyikiddwa okuva mu Bozira? Yo yo alina ekitiibwa ekingi mu byambaalo bye era nga ava mukitiibwa era nga area mukitiibwa, ava mu buwanguzi nga da mu maanyi.\nMujjukire nti Edomu lye linya lya Essau muganda was Yakobo oluvanyuma lwokutunda obusika bwe (Gen 25:30-34) erinya elyo Edomu lyaweebwa n'egwanga elyaava mu Essau wamu n'ensi yatwalwa erinya lya Edomu (Gen 25:30; 36:1, Okub 20:18,21; Jer 49:17) kyoka erinya lino Edomu ligwanira okuba akabkneero kabantu ab'omurembe guno abatunda mungeri yeemu obusika bwe mungeri yeemu ey'omugooyo nga Essau.\nErinya lino likozesebwa banabi bangi okwogera ku kibiina kyabantu abangi abeyita abakiriza naye nga tebatuuka ku mutindo ogw'okukiriza ogw'etagisa (Babulooni) abakiriza b'ensi. Era bano berowooza okuba nti baana bwakabaka.\nBano balina embaala eyokweggulumiza etaava mu mazima ga Bayibuli, bano bebakiriza ab'omunsi era abagoberera ebyomunsi. Tebakwata ebiragiro bya Katonda wabula nakwata bulombolombo bwa bantu; (Mat 15:5_8) Naye mmwe mugamba nti Buli aligamba kitaawe oba nnyina nti Kyonna kye nnandikuwadde okukugasa, nkiwadde Katonda,\n6 alireka okussaamu ekitiibwa kitaawe. Mwadibya ekigambo kya Katonda olw'obulombolombo bwammwe bwe mwaweebwa\nAmawanga agakulembeddemu okusinza kuno okwobulimba gafuna omukisa munene okukiriza amazima era buli mukisa gwonna ogw'omuggulu gubaddewo gyebali naye nebasalawo nga Essau okutunda obusika bwabwe eri abantu abanafu ab'omunsi muno ekyawandikibwa kitukirire nti abagaga sibangi, abayivu sibangi, abebitiibwa sibangi abayitibwa okumanya ekyama Kya Katonda. (1Abak 1:24_30) naye eri abo abayite Abayudaaya era n'Abayonaani, Kristo maanyi ga Katonda, era magezi ga Katonda.\nErinya Edomu tuufu nyo okubanga likozesebwa kubantu bano Babulooni abakiriza ku mutendera gw'ensi era abagoberera ebiibina bya maddini, batunda amazima Yesu geyaleeta wamu n'abtume ne banabi nebakwata obulimba era nebawanyisa amazima olw'obulimba. Kibi nyo okuba nga bantu batunda amazima nebagulamu obulimba bwe batyo nebatunda obusika bwabwe okubeera abasika bwobwakabaka era bakabona mu bwa Kabakaba bwa Massiayah.\nAbantu bano newankubadde nga bamaanyi era nga belaga eri ensi okubanga balina erinya lya Yesu era nga beyita ekkanisa lya Katonda, era newankubadde nga bazimbye ebibiina ebyamaanyi nga beyita kitundu Ku mubiri gwa Massiyah, era bantu nga bawandiise ebitabo bingi okunyonyola obulimba bwabwe, bataddewo amasomero g'eddini ne seminare (bible colleges) era bano bakoze ebintu ebyamaanyi bingo ebyewunyisa abantu munsi eno, bazimbye ebizimbye ne bibuga mu amawanga kyoka nebalemwa okwewaayo eri omulokozi okuyiga okuva gyali ! Kyanaku nenkubadda nga omukisa gubaddewo okudduka enkola zona naye nga omugaga eyatokoterera nga Yesu amugambye atunde ebintu bye abigabire abaavu kyamulema era nebano bwebatyo balemererwa olw'obugaga obungi bwebakooze.\nEkisobooka Kiri kimu Kati abatono Katonda basasira olwekisa kye ekingi kyebasobola okola kwekuvaayo ne bafuluma Babuloni. Enkola za babuloni nyingi nyo era ab'oluganda tusana okulaba nga tusenguka bulk ngeri yonna eva mu Babuloni, Lwaki Babuloni nkola omuntu ayinza okuva mu kunganiro erimu nagenda mu deals naye omuntu bwaba takyuuse mutima gwe asobola okusigala mu Babuloni ne wankubadde nga yaava mukifo eky'ekunganiro. Ensonga eyo nkulu nyo twegendereze!!\nBanabi batulaga bulungi nti Omulwanyi owamaanyi he mukama waffe Yesu, ye mulwanyi awangula okuteeka wansi enkola zonna eza Babuloni. Isaaya 34:6 Ne nninnyirira amawanga wansi mu busungu bwange, ne mbatamiiza ku kiruyi kyange, ne nfuka ku ttaka omusaayi ogw'obulamu bwabwe.\nKati tulabe erinya lino Bozira, erinnya lino litegeeza ekisibo ky'endiga kyoka mukisibo kino ate mulimu ne mbuzi era olunaku luno lugenda kwawula endigga me mbuzzi. Embuzzi zikirira engaano y'omunsiko kyo endigga zikirira abatukuvu abalina okuyita mu kubonabona okungi;\nOkuba 7:14 Ne mmugamba nti Mukama wange, gw'omanyi. N'aŋŋamba nti Bano be baava mu kubonaabona kuli okungi, e bayoza ebyambalo byabwe, ne abitukuza mu musaayi gw'Omwana w'endiga.\n1Abak 3:1 Nange, ab'oluganda, ssaayinza kwogera nammwe ng'ab'omwoyo, naye ng'ab'omubiri, ng'abaaua abawere mu Kristo.\nBano bebalemwa okukozesa omukisa ogubawereddwa okudduka okufuna empeera ey'engule ey'obugole. Yesu tabagoba naye bayita mu kubonabona naye balokola obulamu bwabwe.\nOno ava mu Bozira nga awangula nga ayogera mu butukirivun owamaanyi era Alokola onto y'omu ayogerwako mu (Kub 19:11-16)\nNe ndaba eggulu nga libikkuse; era, laba, embalaasi enjeru n'eyali agituddeko, ayitibwa mwesigwa era ow'amazima; ne mu butuukirivu asala emisango era alwana.\n16 Era alina ku kyambalo kye ne ku kisambi.\nOmulimu guno omukulu ogwokusanyawo obulimba mukiseera kino ekyamakungula tulina okugwa nga amawanga gakunganyizibwa okugasalira omusango.\n(Okuba 14:18-20) Ne malayika omulala n'ava ku kyoto, ye yalina obuyinza ku muliro; n'ayogerera waggulu n'eddoboozi ddene ng'agamba oyo alina ekiwabyo eky'obwogi, ng'ayogera nti Teekako ekiwabyo kyo eky'obwogi, onoge ebirimba by'omuzabbibu gw'ensi; kubanga ezabbibu zaagwo zengeredde ddala.\nKino kikulu nyo abaluganda okukitegeera nti omulimu ogw'okumalawo omurembe guno teguli mukono gwa muntu mulala yenna wabula Katonda w'eggulu yekka kyava "asamba esogoleero yekka" Katonda w'eggulu YHWH yekka yalina obusoboozi okola omulimu ogwo yeeka.\nKatonda teyetaaga kumuyamba bwaba nga akola emirimu gye. Ojjukira abaana Isirayari Katonda bweyabarwanira nga nekati agenda kulwanira abatukuvu be.\nMukama waffe agenda kufuga ensi n'omuggo ogw'ekikyuma n'omuka gw'omukamwa ke; naye anaasaliranga omwavu emisango gya nsonga, era anaanenyanga n'obutuukirivu olw'abawombeefu abali ku nsi: era alikuba ensi n'omuggo ogw'omu kamwa ke, era alitta omubi n'omukka ogw'omu mimwa gye. (Isaaya 11:4 Okuba 19:15; Zab 98:1)\nKubanga olunaku olw'okuwalanirwako eggwanga lwali mu mutima gwange, n'omwaka ogw'abanunule bange gutuuse.\n5 Ne mmagamaga ne wataba muyambi; ne nneewuunya obutabaawo wa kuwanirira: omukono gwange nze kyegwava gundeetera obulokozi n'ekiruyi kyange kye kyampanirira. Mazima olunaku lutuuse olwabanunure be.\n(Koseya 4:1-3) agamba nti Muwulire ekigambo kya Mukama, mmwe abaana ba Isiraeri: kubanga Mukama alina empaka n'abo abali mu nsi, kubanga tewali mazima newakubadde okusaasira newakubadde okumanya Katonda mu nsi.\n(Yeremiya 25:31) Eddoboozi lirijja lirituuka ne ku nkomerero y'ensi; kubanga Mukama alina empaka n'amawanga, aliwoza ne bonna abalina omubiri; ababi alibawaayo eri ekitala, bw'ayogera Mukama:\n(Mika 6:1-2) Kale muwulire ebyo Mukama by'ayogera; nti Yimuka, yomba mu maaso g'ensozi; obusozi buwulire eddoboozi lyo.\nMazima Katonda agenda kumalawo obujjemu munsi era abantu gonna bagenda kuyiga era badde eri Katonda bamusinze mu mwoyo n'amazima.


Poliisi eyodde 68 abagambibwa okusuza bannaKampala nga bakukunadde. - Watchdog Uganda\nAmyuka omwogezi wa Poliisi mu Kampala ne Miriraano Luke Owoyesigyire\nPOLIISI mu Kampala ekoze ekikwekweto n’eyoola abantu 68 abagambibwa okuba nti be bamu ku beenyigira mu bumenyi bwa mateeka obugenda mu maaso mu kibuga ennaku zino.\nKino kidiridde abantu ab’enjawulo okwekubira enduulu eri omuduumizi wa Poliisi mu Kampala ne miriraano nga bwe waliwo ebibinja bya bavubuka ab’efunyiridde okunyaga saako n’okutemula bannaKampala ennaku zino.\nMu kikwekweto eky’akoleddwa wakati mu Kampala, Poliisi ye Kampala mukadde nga eyambibwako eya CPS baasazeeko ebitundu bye Nakivubo ne Kisenyi abasuubuzi gye bagamba nti eno efumbekeddeyo abayaaye saako n’ababbi ababba emisana ttuku nga tewali abakuba ku Mukono.\nEkibinja kya ba Poliisi abalala okuva ku Poliisi ye Katwe nabo baasazeeko ebitundu bye Masajja, Salaama, Mutundwe ne Bunamwaya nga eno ababbi babadde basusse okuteega aba Boda boda saako n’abebigere ne babanyaga.\nAmyuka Omwogezi wa Poliisi mu Kampala n’emiriraano Luke Owoyesigyire yategezezza nti kino kyakoleddwa oluvanyuma lw’abasuubuzi saako n’abantu ba bulijjo okutegeeza Poliisi nti ababbi bagezaako okwagala okubasindika bagwe mu mwala gwe Nakivubo olwo mu kutya okungi ne bawayo eby’omuwendo bye baba balina eri ababbi olw’okwetaasa okufa.\nYanyonyodde nti abakwate abasing babasokodde mu mikutu egitwala amazzi wansi mu mwala gwe Nakivubo, nagamba nti bano bagenda kubaggulako emisango omuli ogy’obubbi era bagenda kusimbibwa mu mbuga z’amateeka ssawa yonna.


Bukedde Online - Ab'e Busujju beesunga mikolo gy'abavubuka\nMinisita w’abavubuka, emizannyo n’okwewummuza mu Buganda, Henry Ssekabembe Kiberu ye yatuusizza obubaka buno eri Bannabusujju nga bwamutikiddwa Katikkiro Charles Peter Mayiga okutegeeza abantu b’omu kitundu kino okwetegeka okwaniriza Kabaka.\nMinisita Henry Ssekabembe ( muttaayi) ng'akutte ensuwa eyabumbiddwa abavubuka b'e Kikonge mu ssaza ly'e Busujju. Wakati ye mubaka wa Busujju David Kalwanga\nSSAABASAJJA Kabaka Mutebi II asiimye okukuliza olunaku lw'abavubuka mu ssaza ly'e Busujju ng'omukolo gwa kubaawo nga November 23, 2019.\nMinisita w'abavubuka, emizannyo n'okwewummuza mu Buganda, Henry Ssekabembe Kiberu ye yatuusizza obubaka buno eri Bannabusujju nga bwamutikiddwa Katikkiro Charles Peter Mayiga okutegeeza abantu b'omu kitundu kino okwetegeka okwaniriza Kabaka.\nMu lugendo luno Minisita Ssekabembe n'abakulu mu ssaza ly'e Busujju okwabadde Omwami w'essaza lino Kasujju Mark Jjingo Kaberenge II n'omubaka wa Palamenti David Kalwanga baalambudde ebitundu eby'enjawulo mu ssaza lino nga bakunga abantu naddala abavubuka okwenyigira mu mukolo guno.\nBasisinkanye abavubuka e Kiwawu nga batandikawo SACCO era ssentebe waabwe Joseph Nsubuga yeebazizza olw'omukisa guno ogubawereddwa era ne basuubiza nga bwe bagenda okugwaniiriza n'emikono ebbiri.\nOmwogezi w'ekibiina kya Ksk Pottery Base e Kikonge yategeezezza nga bwe beetaaga okuyambibwa naddala ku kyuma ekisobola okukuba obulungi ebbumba.\nBaalaze Ssekabembe olusuku lw'omuvubuka Christopher Nsimbe akola nga omuwanika w'essaza ly'e Busujju nga wano we yasinzide n'akubiriza abavubuka obuteekubagiza wabula bakole emirimu mwe basobola okuggya ensimbi era bave ku mize okuli okunywa omwenge, enjaga n'ebirala kubanga tebibagasa.\nEbifo ebirala Ssekabembe bye yalabudde kwabaddeko; John Bosco Kitatta e Kanyale ng'alina yiika 12 ez'emmweaanyi n'ebitooke era ng'alunda.Tom Kafumbirwango e Kalyankoko ng'alina yiika 12 ez'emmwaanyi n'ebitooke eyagambye nti obulamu yabugonza.\nFamire ya Moze Radio eyimirizza abantu okukuba ennyimba ze


Baibuli y'Oluganda - ENDAGAANO ENKADDE - Yeremiya 22\nYeremiya - Essuula 22\nBw'atyo bw'ayogera Mukama nti Serengeta eri ennyumba ya kabaka wa Yuda,\n18 Mukama kyava ayogera bw'ati ebya Yekoyakimu mutabani wa Yosiya kabaka wa Yuda nti Tebalimukungubagira nga boogera nti Woowe, muganda wange! oba nti Woowe, mwannyinaze! tebalimukungubagira nga boogera nti Woowe, mukama wange oba nti Woowe, ekitiibwa kye!\n21 Nayogera naawe bwe wali ng'olaba omukisa; naye n'oyogera nti Siiwulire. Eyo ye yabanga empisa yo okuva mu buto bwo, obutagonderanga ddoboozi lyange.\n22 Embuyaga ze ziririisa abasumba bo bonna; ne baganzi bo balitwalibwa okusibibwa: kale tolirema kukwatibwa nsonyi n'oswala olw'obubi bwo bwonna.\n23 Ai ggwe abeera ku Lebanooni, akola ekisu kyo ku mivule, ng'oliba wa kusaasirwa nnyo, obulumi bwe bulikukwata, obubalagaze ng'obw'omukazi alumwa okuzaala!\n25 era ndikugabula mu mukono gw'abo abanoonya obulamu bwo ne mu mukono gw'abo b'otya, mu mukono gwa Nebukadduleeza kabaka w’e Babulooni, ne mu mukono gw'Abakaludaaya.\n26 Era ndikugobera, ggwe ne nnyoko akuzaala, mu nsi endala gye mutaazaalirwa; era mulifiira eyo.\n28 Omusajja ono Koniya lugyo lwatifu olunyoomebwa? ono kibya omutali kusanyusa? bagoberwa ki ye n'ezzadde lye, ne bagoberwa mu nsi gye batamanyi?\n30 Bw'ati bw'ayogera Mukama nti Muwandiike omusajja ono obutaba na baana, omusajja ataliraba mukisa mu biro bye: kubanga tewaliba muntu wa ku zzadde lye aliraba omukisa ng'atudde ku ntebe ya Dawudi, oba nga yeeongera nate okufuga mu Yuda.


Bukedde Online - Nagirinya: Ffayiro ye efuuse ensonga mu muliro gw'e Katwe!\nOMULIRO ogwayokezza ofiisi y’akulira okunoonyereza ku buzzi bw’emisango e Katwe, gukyatabudde abantu olw’engeri gye gwakutte akasonda kokka akaabaddemu ffayiro ez’emisango gy’ettemu egy’amaanyi.\nEbintu ebirala ebyabadde mu ofiisi nga n'ezisinga mpapula tebyayidde Ffayiro z'obutemu, ebizibiti n'ez'obufere obulimu ssente ennyingi nazo tezaasimattuse.\nEnsonda ku poliisi e Katwe zaategeezezza nti mu bintu ebyayidde, mwabaddemu ne ffayiro y'omusango gw'okuttibwa kw'omuwala Maria Nagirinya ne ddereeva we Ronald Kitayimbwa abattibwa nga August 28, 2019.\nOmuliro gwakutte ku Ssande ya wiiki ewedde mu budde bw'ekiro wabula engeri gye gwakutte na buli kati ekyatakuza abatwala poliisi emitwe.\nKino kyawalirizza omuduumizi wa poliisi mu ggwanga okuyungula ttiimu eriko abaserikale b'ekitongole ekikwasisa empisa mu poliisi, abanoonyereza okuva ku kitebe kya bambega e Kibuli, n'abalala okuva ku kitebe kya poliisi ya Kampala South, okukola okunoonyereza ebyavuddeko omuliro, Ensonda zaategeezezza nti, ebintu ebyayidde ebirala, mwabaddemu ssente enkalu obukadde 80 nga kigambiabwa nti zaasiridde zonna ne zifuuka bisiriiza, era mwabaddemu n'ebizibiti ebirala ebya ssente obukadde 46, zino kigambibwa nti zabbiddwa.\nKino kyatadde akulira okunoonyereza ku buzzi bw'emisango ku poliisi eno, ASP Gloria Rukundo mu kattu era kyategeerekese nti yakwatiddwa n'akola sitetimenti oluvannyuma n'ayimbulwa ku kakalu ka poliisi.\nKITEGEEZA KI KU MUSANGO GWA NAGIRINYA?\nNga March 14, 2020 omulamuzi w'eddaala erisooka ku kkooti y'e Nateete, Joel Wegoye, yasindika abasajja musanvu abagambibwa okutta Nagirinya mu kkooti enkulu batandike okuwoza.\nKu lunaku olwo, abasibe tebaaleetebwa mu kkooti, baali ku ka ttivvi (video conferencing) mu kkomera e Luzira omulamuzi n'abategeeza nti, abasindise mu kkooti enkulu.\nAbaasindikibwa mu kkooti enkulu kuliko; Coporiyamu Kasolo eyeeyita Arsenal, Johnson Lubega eyeeyita Etoo Rasta Manonmano, Nasif Kalyango eyeeyita Moyonge, Hassan Kisekka, Sharif Mpanga, Sadat Kateregga ne Raymond Okori.\nOmuwaabi wa Gavumenti mu musango guno, Immaculate Nambaju yategeeza kkooti nti, okunoonyereza kwali kuwedde era bajja kwesigama ku sitetimenti z'abavunaanibwa abakkiriza nti be batta Nagirinya n'ebifaananyi ebyakwatibwa kkamera z'oku nguudo.\nNambaju yategeeza kkooti nti, era baali baakwesigama ku bbaluwa y'omusawo eyalaga nti, Nagirinya ne Kitayimbwa baafa oluvannyuma lw'okukubwa ekintu eky'amaanyi ku mitwe gyabwe.\nBino byonna byateekebwa ku ffayiro y'omusango era omwogezi w'essiga eddamuzi, Solomon Muyita yagambye nti, abasibe balinze kutandika kuwozesebwa. Muyita yagambye nti, ekibadde kirwisizza omusango guno okutandika, obulwadde bwa Corona bwe bwajja mu ggwanga, kkooti enkulu yayimiriza okuwulira emisango gyonna naddala egy'amaanyi kubanga ekitongole ky'amakomera kyayimiriza okutwala abasibe mu kkooti.\nYayongeddeko nti, omusango basuubira gujja kutandika mu lutuula lwa kkooti olunaddako singa Corona anaaba alinnyiddwa ku nfeete.\nBULI MUSANGO TUGUKOLERA FFAYIRO BBIRI - POLIISI\nOmwogezi w'ekitongole kya poliisi ekinoonyereza ku buzzi bw'emisango, Charles Mansio Twine bwe yatuukiriddwa yagambye nti, waliwo ebiwandiiko eby'omugaso ebyayidde kyokka tewali ffayiro ya musango gwonna yayidde.\nYagambye nti omusango gwonna ogw'obutemu bwe gusindikibwa mu kkooti enkulu, ffayiro eva ku poliisi n'egenda mu ofiisi y'omuwaabi wa Gavumenti era y'aba agirinako obuvunaanyizibwa n'ategeeza nti, ne bw'eba eri ku poliisi, tebeera mu ofiisi y'akulira kunoonyereza ku buzzi bwa misango.\n"Ffayiro bw'ejja, akulira okunoonyereza ku buzzi bw'emisango agiyitamu n'agiweereza ew'omuserikale agenda okugikolako." Twine bwe yagambye.\nYayongeddeko nti, bwe bamala okunoonyereza ku musango gwonna omunene, ffayiro bagikolamu kkopi era kkopi ebeera ekoleddwa, esigala ku poliisi ate ffayiro entuufu (original) n'etwalibwa ku kitebe kya poliisi ekinoonyereza ku buzzi bw'emisango e Kibuli. "Abasibe abali ku musango gwa Nagirinya tebeeyibaala nti ffayiro yayidde," Twine bwe yagambye.\nEnsonda zaategeezezza nti, omusango gwa Nagirinya gulimu ekitategeerekeka wadde ng'abaakwatibwa bakkiriza nti be baamutta.\nMu kusooka, waliwo ebyali bigambibwa nti, waliwo eyapangisa abavubuka nga abasinga baali baakava mu kkomera okutta Nagirinya nti era, omulimu baagubaweera mu kkomera e Luzira kyokka n'okutuusa kati, omuntu oyo eyali ayogerwako takwatibwa nga.\nOMUSANGO NZE NAGUKWASA KATONDA - KITAAWE WA NAGIRINYA\nNagirinya yali muwala wa Francis Kimbowa omutuuze w'e Nsambya era yali akola mu kitongole kya CIDI, kitaawe n'abalala kye baatandika e Muyenga. Lubowa bwe yatuukiriddwa yagambye nti, omusango gw'okutemulwa kwa muwala we, yagukwasa Katonda kubanga byamulema okutegeera.\n"Abaserikale bajja wano ne bang'amba tewali kyamaanyi kigenda kuguvaamu kubanga abaakwatibwa baagambye nti, baava awaka nga bagenze kubba ng'enziba eyaabulijjo naye agenze okubba awamba n'atta?" Lubowa bwe yeebuuzizza. Nagirinya yawambibwa okuva mu Nabisasiro zooni e Lubaga ne ddereeva we ne babatta, emirambo ne bagisuula mu lusenyi lw'e Nakitutuli ku luguudo oluva e Mukono okudda e Kayunga.\nLubowa akkiriza nti, muwala we waliwo omuntu eyapangisa abatemu okumutta era yagambye nti, singa baali bagenze kubba, tebandimusse omulambo ne baguvuga ne bagutwala ne bagusuula ate emmotoka ne bagivuga ne bagikomyawo e Kampala okumpi ne we yali asula.\nABANTU MUNAANA BAKWATIDDWA\nPoliisi yakutte abantu munaana okuli n'abaserikale ba poliisi mukaaga ne baggulwako emisango omuli okukozesa obubi ofiisi, okwekobaana okuzza omusango n'okwonoona ebizibiti.\nAbaakwatiddwa kuliko; Karim Bakole akulira sitoowa ya poliisi e Katwe, D/IP Kibuuka, omuserikale wa Flying Squad eyategeerekeseeko erya Kawaawa, IP Ejonu, PC Esther Among akulira ekkomera ly'abakazi, Prossy Candia omuyambi w'akulira okunoonyereza ku buzzi bw'emisango ku poliisi eno, Badru Mirambi ne Marvey Jamal.\nKigambibwa nti ofiisi okukwata omuliro kyaddiridde Rukundo okuteeka Bakole ku nninga amuwe ebizibiti bya bukadde 25 ezaakwatibwa mu musango gw'obufere kyokka ne zitatwalibwa mu kkooti era omusango bwe gwaggwa, gwe baali bavunaana n'asaba bamuddize ssente ze nga tezirabikako.\nOMULIRO ogwayokezza ofiisi\ny'akulira okunoonyereza ku\nbuzzi bw'emisango e Katwe,\ngukyatabudde abantu olw'engeri\ngye gwakutte akasonda kokka\nakaabaddemu ffayiro ez'emisango\ngy'ettemu egy'amaanyi. Ebintu\nebirala ebyabadde mu ofiisi nga\nn'ezisinga mpapula tebyayidde\nFfayiro z'obutemu, ebizibiti\nn'ez'obufere obulimu ssente ennyingi\nEnsonda ku poliisi e Katwe\nzaategeezezza nti mu bintu\nebyayidde, mwabaddemu ne\nffayiro y'omusango gw'okuttibwa\nkw'omuwala Maria Nagirinya ne\nddereeva we Ronald Kitayimbwa\nabattibwa nga August 28, 2019.\nOmuliro gwakutte ku Ssande ya\nwiiki ewedde mu budde bw'ekiro\nwabula engeri gye gwakutte na\nbuli kati ekyatakuza abatwala\npoliisi emitwe. Kino kyawalirizza\nomuduumizi wa poliisi mu\nggwanga okuyungula ttiimu eriko\nabaserikale b'ekitongole ekikwasisa\nempisa mu poliisi, abanoonyereza\nokuva ku kitebe kya\nbambega e Kibuli, n'abalala okuva\nku kitebe kya poliisi ya Kampala\nSouth, okukola okunoonyereza\nEnsonda zaategeezezza nti, ebintu\nebyayidde ebirala, mwabaddemu\nssente enkalu obukadde 80\nnga kigambiabwa nti zaasiridde\nzonna ne zifuuka bisiriiza, era\nmwabaddemu n'ebizibiti ebirala\nebya ssente obukadde 46, zino\nkigambibwa nti zabbiddwa.\nKino kyatadde akulira okunoonyereza\nku buzzi bw'emisango\nku poliisi eno, ASP Gloria Rukundo\nmu kattu era kyategeerekese\nnti yakwatiddwa n'akola sitetimenti\nku kakalu ka poliisi.\nKITEGEEZA KI KU MUSANGO\nNga March 14, 2020 omulamuzi\nw'eddaala erisooka ku kkooti y'e\nNateete, Joel Wegoye, yasindika\nabasajja musanvu abagambibwa\nokutta Nagirinya mu kkooti enkulu\nKu lunaku olwo, abasibe\ntebaaleetebwa mu kkooti, baali\nku ka ttivvi (video conferencing)\nmu kkomera e Luzira omulamuzi\nn'abategeeza nti, abasindise mu\nAbaasindikibwa mu kkooti\nenkulu kuliko; Coporiyamu Kasolo\neyeeyita Arsenal, Johnson Lubega\neyeeyita Etoo Rasta Manonmano,\nNasif Kalyango eyeeyita Moyonge,\nHassan Kisekka, Sharif Mpanga,\nSadat Kateregga ne Raymond\nOmuwaabi wa Gavumenti\nmu musango guno, Immaculate\nNambaju yategeeza kkooti nti,\nokunoonyereza kwali kuwedde\nera bajja kwesigama ku sitetimenti\nz'abavunaanibwa abakkiriza nti\nbe batta Nagirinya n'ebifaananyi\nebyakwatibwa kkamera z'oku\nNambaju yategeeza kkooti\nnti, era baali baakwesigama ku\nbbaluwa y'omusawo eyalaga nti,\nNagirinya ne Kitayimbwa baafa\noluvannyuma lw'okukubwa ekintu\neky'amaanyi ku mitwe gyabwe.\nBino byonna byateekebwa ku\nffayiro y'omusango era omwogezi\nw'essiga eddamuzi, Solomon\nMuyita yagambye nti, abasibe\nbalinze kutandika kuwozesebwa.\nMuyita yagambye nti, ekibadde\nkirwisizza omusango guno\nokutandika, obulwadde bwa\nCorona bwe bwajja mu ggwanga,\nkkooti enkulu yayimiriza okuwulira\nemisango gyonna naddala\negy'amaanyi kubanga ekitongole\nky'amakomera kyayimiriza okutwala\nabasibe mu kkooti.\nYayongeddeko nti, omusango\nbasuubira gujja kutandika mu\nlutuula lwa kkooti olunaddako\nsinga Corona anaaba alinnyiddwa\nBULI MUSANGO TUGUKOLERA\nFFAYIRO BBIRI - POLIISI\nOmwogezi w'ekitongole kya\npoliisi ekinoonyereza ku buzzi\nbw'emisango, Charles Mansio\nTwine bwe yatuukiriddwa\nyagambye nti, waliwo ebiwandiiko\neby'omugaso ebyayidde kyokka\ntewali ffayiro ya musango gwonna\nYagambye nti omusango\ngwonna ogw'obutemu bwe\ngusindikibwa mu kkooti enkulu,\nffayiro eva ku poliisi n'egenda mu\nofiisi y'omuwaabi wa Gavumenti\nera y'aba agirinako obuvunaanyizibwa\nn'ategeeza nti, ne bw'eba\neri ku poliisi, tebeera mu ofiisi\ny'akulira kunoonyereza ku buzzi\n"Ffayiro bw'ejja, akulira okunoonyereza\new'omuserikale agenda okugikolako."\nTwine bwe yagambye.\nYayongeddeko nti, bwe bamala\nokunoonyereza ku musango\ngwonna omunene, ffayiro\nbagikolamu kkopi era kkopi\nebeera ekoleddwa, esigala ku\npoliisi ate ffayiro entuufu (original)\nn'etwalibwa ku kitebe kya\nbw'emisango e Kibuli.\n"Abasibe abali ku musango gwa\nNagirinya tebeeyibaala nti ffayiro\nyayidde," Twine bwe yagambye.\nEnsonda zaategeezezza nti,\nomusango gwa Nagirinya\ngulimu ekitategeerekeka wadde\nng'abaakwatibwa bakkiriza nti be\nMu kusooka, waliwo ebyali\nbigambibwa nti, waliwo eyapangisa\nabavubuka nga abasinga\nbaali baakava mu kkomera okutta\nNagirinya nti era, omulimu baagubaweera\nmu kkomera e Luzira\nkyokka n'okutuusa kati, omuntu\noyo eyali ayogerwako takwatibwa\nOMUSANGO NZE NAGUKWASA KATONDA\n- KITAAWE WA NAGIRINYA\nNagirinya yali muwala wa Francis\nKimbowa omutuuze w'e Nsambya\nera yali akola mu kitongole\nkya CIDI, kitaawe n'abalala kye\nbaatandika e Muyenga.\nLubowa bwe yatuukiriddwa\nyagambye nti, omusango\ngw'okutemulwa kwa muwala we,\nyagukwasa Katonda kubanga\n"Abaserikale bajja wano ne bah−\nhamba tewali kyamaanyi kigenda\nkuguvaamu kubanga abaakwatibwa\nbaagambye nti, baava awaka\nnga bagenze kubba ng'enziba\neyaabulijjo naye agenze okubba\nawamba n'atta?" Lubowa bwe\nNagirinya yawambibwa okuva\nmu Nabisasiro zooni e Lubaga ne\nddereeva we ne babatta, emirambo\nne bagisuula mu lusenyi\nlw'e Nakitutuli ku luguudo oluva e\nMukono okudda e Kayunga.\nLubowa akkiriza nti, muwala\nwe waliwo omuntu eyapangisa\nabatemu okumutta era yagambye\nnti, singa baali bagenze kubba,\ntebandimusse omulambo ne baguvuga\nne bagutwala ne bagusuula\nate emmotoka ne bagivuga ne\nbagikomyawo e Kampala okumpi\nne we yali asula.\nPoliisi yakutte abantu munaana\nokuli n'abaserikale ba poliisi mukaaga\nne baggulwako emisango\nomuli okukozesa obubi ofiisi,\nokwekobaana okuzza omusango\nAbaakwatiddwa kuliko; Karim\nBakole akulira sitoowa ya poliisi e\nKatwe, D/IP Kibuuka, omuserikale\nwa Flying Squad eyategeerekeseeko\nerya Kawaawa, IP Ejonu, PC\nEsther Among akulira ekkomera\nly'abakazi, Prossy Candia omuyambi\nw'akulira okunoonyereza ku\nbuzzi bw'emisango ku poliisi eno,\nBadru Mirambi ne Marvey Jamal.\nKigambibwa nti ofiisi okukwata\nomuliro kyaddiridde Rukundo\nokuteeka Bakole ku nninga\namuwe ebizibiti bya bukadde\n25 ezaakwatibwa mu musango\ngw'obufere kyokka ne zitatwalibwa\nmu kkooti era omusango bwe\ngwaggwa, gwe baali bavunaana\nn'asaba bamuddize ssente ze nga\nOmu Rassia awangudde omu Tanzania mu bikonde by'ensi yonna ku Bativalley\nSebyala aggunze Badru Lusambya n'awaga: 'Kati njagala Kassim Ouma The Dream'


Bukedde Online - Omwoleso gwa URA okuddizza ku bakasitoma gujjumbiddwa\nAbabaka b'amawanga agali mu luse ne Bungereza...\nAmagye gayimbudde aba Flying Squad be baakwata...\nOKUTUUKA leero abantu bakyeyiwa ku kisaawe e Kololo ku mwoleso ogw’ennaku essatu ekitongole ekikuhhaanya omusolo ekya URA gwe kyategese okusiima n’okuddiza abantu abasasula omusolo.\nAkol (ku ddyo) nga yeetegereza ebintu ebikolebwa abakyala babajaasi ebyayoleseddwa.\nEbimu ku bisinze okusikiriza abantu okugenda e Kololo kwe kugemebwa ‘Yellow Fever’ ku bwereere n’oyo agoba ku pamiti bw’abeera nga yamalayo emitendera bagimuweerawo.\nOmwoleso guno gwatandise ggulo ku Lwokusatu gukomekkerezebwe enkya ku Lwokutaano. Akulira URA, Doris Akol yagambye nti okwawukanako n’enteekateeka ebaddewo nga basinga kutiitiibya kkampuni ennene, omulundi guno essira balitadde ku kkampuni entonotono mwe basiimidde kkampuni eziwera 1,000.\nEnteekateeka endala eziri mu mwoleso guno kuliko; okusomesa abantu ku ngeri ennyangu ey’okutandikamu bizinensi, okunoonyeza ebyamaguzi akatale, okunnyonnyola abantu ebikwata ku musolo gwe basasula n’okwanukulwa ebibuuzo eby’enjawulo ebikwata ku mpeereza za URA.\nAbamu ku bantu abaabadde mu mwoleso gwa URA.\nOmukolo gwagguddwaawo minisita w'ebyobusuubuzi n’amakolero, Amelia Kyambadde n’asaba URA okwongera okutunula mu nsonga za bannamakolero n'abasuubuzi naddala ababa batandika bizinensi okusobola okubawa enkizo mu ngereka y'omusolo.\nYasabye abakozi ba URA okukendeeza ku bukambwe bwe beeyambisa olumu nga basolooza omusolo kubanga olumu busukka ne buvaako n'okuggalawo bizinensi.\nAkol yategeezezza minisita nti enteekateeka y’okusiima abawa omusolo bagibunyisizza ebitundu by’eggwanga eby’enjawulo okusobola okumanyisa abantu nti buli nnusu gye batoola erina ky’egatta ku ggwanika ly’eggwanga.\nVincent Seruma omwogezi wa URA yagambye nti waliwo kkampuni ezibadduukiridde ne zibawa ebintu eby'enjawulo bye bagabira abantu mu mutima ogw’okubaddiza.\nBye bagaba kuliko ehhano, Face Technologies ekola ku bya ppamiti, National Drug Authority ebawadde eddagala, aba sooda n'obuwunga.\nPoliisi ewadde abatambuza enseenene ebiragiro\nOmugagga Brian white adduukiridde kiraabu y'Express\nAba 'Mobile Money' beezoobye ne Poliisi


Uganda yakutandika okugezesa okulunda ebyenyanja Dembe FM 90.4\nUganda yakutandika okugezesa okulunda ebyenyanja\nFile Photo: Omusajja ngali ku lyato\nGavumenti ya Uganda yakutandika okugezesa okulunda ebyenyanja naddala mu district ye Kalangala nga omu ku Kaweefube gwetandise okuzza amaanyi mu byobuvubi awamu n’okulinyasa omuwendo gwebyenyanja ebijibwa munyanja Nalubaale nga bitundibwa ebweeru we gwanga.\nEbyenyanja ebibadde bivubwa mu Nyanja eno bibadde bikeendede nnyo era nga abantu bangi abakola omulimu gw’okuvuba ku Nyanja tebakyaalina emilimu na Kyaakulya ekibadde kiviiliddeko bangii okutandika okubba nga awamu n’okutemula abantu banaabwe okusobola okubajjako ebintu ebivaamu ensimbi.\nMu kwogerako eri abantu be Lutoboka mu Kabuga ke Kalangala, Omubaka wa Bantu be Bujumba mu Lukiiko olukulu Fred Badda olwegwanga yategezeza nti gavumenti yamaliriza enteekateeka ey’okugezesa omulimu gw’okulunda ebyenyanja era nga District ye Kalangala omulimu guno gyegugenda okutambulira.\nBadda yategeezeza nti gavumenti yakukola ebifo ebyenjawulo ebimanyiddwa nga aquaculture park abantu mu myaalo okuli Lutoboka, Mweena ne Kitobo webanalundira ebyenyanja byaabwe okusobola okulabanga abantu batendekebwa mu nunda y’ebyenyanja eyomulembe basobole okufunamu mu mulimu gwebakola nga beegase mu bibiina ebyenjawulo.\nOkulunda e byenyanja e Kalangala kwatandika dda era nga abantu bangi omuli n’abebibiina by’obwanakyeewa bazze bawakanya omulimu guno nga bategeeza nga mulimu gwabagaga boka atenga gwandi yonoona enyanja.\nAbantu abawelera ddala munaana beebakatandika okulunda ebyenyanja era nga Mukiseera kino cage z’ebyenyanja ziwerera ddala 50 mu bitundu okuli Lutoboka, Mweena, Kagoonya, Misonzi awamu ne kubizinga ebilara.


Bukedde Online - Yennyamidde olw'abafumbo abaasanguza ebyama by'omu maka\nYennyamidde olw'abafumbo abaasanguza ebyama by'omu maka\nAbagagga b'e Muyenga bakoze ekikwekweto ku bamenyi b'amateeka\nYennyamidde olw’abafumbo abaasanguza ebyama by’omu maka\nOmubaka wa Bukomansimbi South, Deogratious Kiyingi ng’akwasa Omusumba Jjumba (owookubiri ku ddyo) ekirabo. Amuddiridde ye Musumba Kaggwa eyawummudde ne Fr. Dr. Kaganda (ku ddyo).\nOMUSUMBA w'Essaza lye Masaka eyawummudde, John Baptist Kaggwa yennyamidde olw'abafumbo abafudde eky'okwasanguza ebyama by'omu maka gaabwe mu lujjudde omulimu. Bino yabyogeredde Nsambya ku Bp. Ddungu Memorial Gardens eggulo bwe yabadde ayigiriza mu mmisa ya Bannamasaka ababeera mu Kampala ebeerawo buli luvannyuma lwa myezi esatu.\nMmisa eno yakulembeddwaamu omusumba omuggya, Severus Jjumba nga muno yabatirizzaamu n'abaana babiri. Mu bubaka bwe yasabye Katonda okunyweza buli mukkiriza era n'abasaba buli omu okusabira munne.\nYabasabye okumusabira n'okumanya obuvunaanyizibwa bw'ayolekedde ng'omusumba naddala okukuuma ennono z'Eklezia okuviira ddala ku batume. Yagambye nti edda ebyafanga mu maka g'abantu byabanga bya kyama wabula ennaku zino amaka mangi bwe gafuna ebisoomooza ensonga ziggweera mu mawulire na mu kkooti.\nYalaze okutya olw'abafumbo abasinga okuba nga tebakyagumira bannaabwe era bwe bafuna ebibasoomooza n'ebizibu ng'endwadde n'okukaddiwa nga badduka bafunayo ebikubiro.\nYawadde abasajja amagezi okugumira ebizibu nga bizze nga beefumiitiriza ku mateeka ga Katonda ekkumi n'okusingira ddala okwagala Katonda ne bantu bannaabwe nga bwe beeyagala. "Abasajja balina ebikubiro bingi era bikoze kinene okutabula obufumbo bw'abalala. Mwe abakyala lwaki mukkiriza okubeera ebikubiro?'' Omusumba Kaggwa bwe yeebuuzizza.\nYalaze okutya olw'ettemu ly'emmundu erikolebwa ku Bannayuganda eryeyongedde n'amasabo agazimbibwa mu maka g'abantu buli lukya by'agamba nti bivuddeko bangi okwerabira Katonda.\nOmukolo gwetabiddwaako minisita w'abavubuka n'abaana, Florence Nakiwala Kiyingi n'ababaka be Bukomansimbi, Deogratious Kiyingi (Bukomansimbi South) ne Veronica Nannyondo (Omukazi, Bukomansimbi) abava mu kigo kye Buyoga . Bano baalamaze mu kifo kino nga baakulembeddwaamu Vicar.\nGenero we Masaka, Msgr. Dominic Ssengoba. Bano baawaddeyo ensimbi ezisoba mu bukadde mwenda okudduukirira emirimu gy'essaza ly'e Masaka. Minisita Nakiwala Kiyingi yavumiridde ebikolwa by'abazadde abagenda baasanguza ebyama by'omu maka mu lujjudde n'agamba nti kiwa ekifaananyi ekibi eri abaana abato\nAbazadde mutunuleko ebweru wa Yunivasite\nBuli muzadde ayigirize omwana ebivaamu ensimbi\nAbazadde tulowooze ku tekiniko


Bukedde Online - Evaristo Nnyanzi\nNnyanzi yafiiridde mu ddwaaliro e Lubaga oluvannyuma lwâ€™omusaayi okumugenda mu bwongo.\nOlunaku lumu Olwomukaaga mu 1991 ku kitebe kya DP ekyali ku Wilson Road mu Kampala, lwe nnagasimbaga\nOlunaku lumu Olwomukaaga mu 1991 ku kitebe kya DP ekyali ku Wilson Road mu Kampala, lwe nnagasimbagana ne musajjamukulu Evaristo Nyanzi, olwo eyali omuwanikaÂ wa DP. yangâ€™amba nti Pulezidenti Museveni yakozesa omukisa gwâ€™okulwanirira obululu bwa DP obwabbibwa UPC mu kulonda kwa 1980, nti kyokka bwe yawangula mu 1986, obuyinza nâ€™abulemera!\nYali ku mukolo gwâ€™okujjukira nga bwe gyali giweze emyaka ebiri ngâ€™akabondo kâ€™abakunzi ba DP aka DP Mobilisers Group katondeddwaawo.\nNnyanzi ku olwo yeewuunya okulaba nga Pulezidenti Museveni, eyawangulwa mu kulonda kwa 1980, alumirirwa nnyo DP olwâ€™okugibbako bululu nâ€™agenda e Luweero, aba DP ne bamuwagira mu lutalo lwâ€™omu nsiko, kyokka olwawamba Dr. Paul Kawanga Ssemogerere nâ€™amubegerako bubegezi!\nEkyo kyali tekyewuunyisa kuba Nnyanzi yali mulwanyi wa UFM ekyaduumirwanga omugenzi Dr. Andrew Lutakome Kayiira nga Museveni ali mu NRA.\nUFM bwe yasasika oluvannyuma lwâ€™okufubutukira okulumba Olubiri mu February wa 1982, Nnyanzi ne banne era tebeegatta ku NRM , wabula baatondawo ekibiina kya FEDEMU ekyakulirwanga ekikonge kya DP Dr. Lwanga nga kiduumirwa omugenzi Capt. George Nkwanga.\nNRM we yawambira Kampala mu 1986, Nnyanzi yâ€™omu ku baminisita ba Gen.Tito Okello Lutwa abaawambirwa mu Kampala. Kyokka oluvannyuma lwâ€™ensikiano ya Museveni ne Ssemogerere e Nabbingo,Â kumpi aba DP bonna baasigaza ebifo byabwe bye baalimu mu Gavumenti.Â Nnyanzi yaasigaza obwaminisita bwâ€™ebyobusuubuzi.\nEkibi, omwaka gwali tegunnaba kuwera Nnyanzi nâ€™ebikonge bya DP ebirala nga Anthony Wagaba Ssekweyama, Dr. Lwanga, Dr. Kayiira ne Israel Mayengo eyali owa NRM, Maj. Fred Mpiso ne Maj.Ndibowa abaali aba FEDEMUne bakwatirwa, ne bavunaanibwa ogwâ€™okulya mu nsi olukwe.\nBaaguwuuta buva ne bayimbulwa mu 1987 era okuva olwo Nnyanzi nâ€™atamwa nnyoÂ Museveni ne NRM.\nDr. Ssemogerere bwe yava mu Gavumenti mu 1996, Nnyanzi yamuwagira nnyo ngâ€™ali wamu ne Dr. Duncan Kafeero eyali Minisita wâ€™ebyobulimi e Mmengo.\nDr. Kafeero ne Nnyanzi tebeekunya kutondawo kibiina kya buyeekera ekya Uganda Federal Alliance omwali ne Sam Lubega kati akaayanira obwassenkaggale bwa DP. Kyokka abalwanyi baabwe omwali ne Nnyanzi baabakwata kyokka oluvannyuma baaganyulwa mu kisonyiwo kya Palamenti era okuva olwo Nnyanzi nâ€™asinga kwemalira ku kubanja kasiimo ke ngâ€™eyali omukozi wâ€™ekitongole kya East Africa Community ekyasasika mu 1977.\nNnyanzi ngâ€™akyali mubaka wâ€™oludda oluvuganya gavumenti ya Obote ll mu Palamenti, eyakiikiriranga Mawokota, yayogeranga nâ€™ennyenje ne zikuknkumuka.\nEbyobufuzi yabitandika mu 1957 ngâ€™atambulira mu buwufu bwa Dr. Ssemogerere. Abadde mu DP ebbanga lyonna, era yali kikonge mu kiwayi kya Francis Bwengye okuva mu 2000 ekyali kiwakanya ekya Dr. Ssemogerere.\nMu 2005 Nnyanzi yakulira akakiiko kâ€™ebyokulonda akaaleeta Ssebaana Kizito ku bwassenkaggale bwa DP. Afudde awummudde ebyobufuzi naye abadde awakanya nnyo ekya DP okutta omukago ne FDC ngâ€™agamba nti emikago gye kizze kitta, girese gikisazeeko emirandira wansi mu bantu.\nNnamwandu Eireda Najjingo eyabadde akulukusa amaziga yagambye nti, â€œLeero (Lwamukaaga)Â lwe tubadde tutandika enteekateeka zaffe ezâ€™okujaguza oemyaka 50 mu bufumbo egibadde giwera mu November. Naye mu bufumbo bwange sifunye ssanyu lya nkalakkalira olwâ€™embeera yâ€™okubonaabona nâ€™okuluma obugigi bazeÂ gyâ€™ayiseemu.â€\nMutabani we, Bobson Ssemakula akolera mu ofiisi ya Pulezidenti agamba nti yafukaamirira Pulezidenti asonyiwe kitaawe ogwâ€™obuyeekera.\nObulamu bwa Evaristo Nnyanzi\nYazaalibwa nga November 5,1930 nâ€™asomera mu Nsumba Sub Grade,Â Nkozi Primary gye yatuulira P.6. Junior Sec.School yagisomera Bukuumi wakati wa 1949 ne 1951 olwo Siniya nâ€™agisomera e St.Maryâ€™s College Kisubi wakati wa 1952 -1954.\nMu 1955 yayingira e Makerere nâ€™asomayo ebyafaayo.\nYakolako ngâ€™omumyuka wa Ddiisi mu 1962, yadda mu minisitule yâ€™ebyenjigiriza nga Principal Assistant Secretary.. Yakolako mu minisitule yâ€™ebyensimbiÂ nga kaminsona avunaanyizibwa ku bajeti .\nYavaayo nâ€™adda mu East African Posts & Telecomunications nga dayirekitaÂ akulira ettabi lya Uganda, bwe kyasattululwa mu myaka gyâ€™ensanvu nâ€™akikulembera mu Uganda.\ngya Gavumenti yasooka nâ€™agiwummulako mu mu 1977. Yaliko minisita wâ€™obwegassi mu gavumenti ya Tito Okello Lutwa mu 1985Â ate nâ€™abeera minisita wâ€™ebyâ€™obusuubuzi mu gavumenti ya Museveni.\nBweÂ yabadde mu mmisa eyâ€™okusabira Nnyanzi mu Lutikko e Lubaga, Museveni yagambye nti yatandika okumanya Nnyanzi mu 1980.\nAgamba: Nnyanzi afunye ebizibu bingi naye nga byonna byava mu kusubwa omukisa gwe nnali mmuwaddeÂ ogwâ€™obwaminisita nâ€™agukozesa bubi.\nEbbeere litabuse yarabbi!\nAbanjeeya okuzaala ng'akamyu munuune ku vvu!!


Bukedde Online - Speaker Kadaga asanyukidde omulimu ogukolebwa ku kisaawe kye Nakivubo n'asiima Omugagga Ham olw'okubeera n'omutima ogulumirira eggwanga lye\nSpeaker asisinkanye abasuubuzi ne bamuloop...\nOLUVANNYUMA lwa Pulezidenti Museveni okugya envumbo ku by’emizannyo olw’ekirwadde kya CORONA, okuzimba ekisaawe kya “Nakivubo War Memorial Stadium” kuzzeemu buto okutojkjera era mu myezi munaana kigenda kubeera kituuse ku mutendera gw’okukiteekamu entebe.\nOmulimu gw'okuzimba ekisaawe kya Nakivubo guzzeemu okutojjera\nOLUVANNYUMA lwa Pulezidenti Museveni okugya envumbo ku by'emizannyo olw'ekirwadde kya CORONA, okuzimba ekisaawe kya "Nakivubo War Memorial Stadium" kuzzeemu buto okutojkjera era mu myezi munaana kigenda kubeera kituuse ku mutendera gw'okukiteekamu entebe.\n"Wadde ng'ekiseera kino buli muntu ssente azinoonyeza mu kiwaato, naye nze tekiyinza kungaana kugenda mu maaso n'okuzimba ekisaawe nga bweneyama era ku luno omulimu buli omu abadde alimu ttoma agulaba emisinde kweguddukira era wakati w'emyezi omunana n'omwaka gumu kigenda kubeera kituuse ku mutendera gwakutekamu entebe n'amataala nkikwase gavumenti" Bwatyo Ham bwategeezezza.\nBino Ham abitegezezza Sipiika wa palamenti Rebeeca Kadaga abadde agenze okukyalirako abasuubuzi abakoleera ku bizimbe bye ebiri e Nakivubo olwaleero Ham gy'akozeserezza oimukisa guno\nokulaga Sipiika Kadaga omulimu bwe gutambula kubanga bangi babadde bamutuukirira ne bamugamba nti ekisaawe Ham yakizimbamu dda amaduuka ekintu ekitali kituufu\nSipiika atunnulidde omulimu ne yewunya era ne yebaza Ham okubeera musiga nsimbi omuto bwati neeyeyimba mu mulimu gw'okukulaakulanya eggwanga lye.\nHam agambye nti kino ekisaawe nga kiwedde kye kigenda kubeera ekisinga okuba eky'omulembe mu "East Africa" era nga kigenda kubeera kibikke nga kituuza abantu 35,000. Nga mulimu buli kimu .\nAyongeddeko nti ekisaawe kino wadde aba ROKO bakizimbira ssente nnyingi obuwumbi 188, naye yalina okulaba ng'omulimu guno gukolebwa kkampuni eyabakugu kubanga kigenda kusigala kyogerwako abaana n'abazzukulu.\nEbitundu bya paviiriyoni byombi bimaze okusituka obulungi nga kati bazimba mwaliiro gwakusattu\nMu October/2018 minisita w'eby'enjigiriza n'emizannyo Janet Museveni yawalirizibwa naye okukyalako e Nakivubo okulaba omulimu ogw'okuzimba ekisaawe ky'e Nakivubo we gwali gutusse era nazuula nti abali bamuwa amawulire ku bikwata ku kuzimba ekisaawe kino bali bamuwa mafu.\nYagamba nti " Bulijjo nfuna amawulire nti omugagga Hajji Hamis Kiggundu [Ham] ekisaawe yakizimbamu era kyekimpalirizza okujja wano ndabire ddala oba abantu byeboogera bituufu wabula okusinziira ku kyendabye wano embeera ekisaawe gye kirimu ne pulaani endagiddwa aba ROKO abaakwasibwa omulimu gw'okukola ekisaawe ndi musanyufu kubanga buli kimu kigenda bulungi era nnina essuubi nti ekisaawe kijja kuggwa bulungi bannayuganda batandike okukikozesa" Bwatyo Janet Museveni bweyategeeza.\nEra mu bbanga lyayita tono Ham n'ategeeza nga ssente zonna ez'okukola omulimu gw'okuzimba ekisaawe kino bwe yali azifunye obukadde bwa ddoola 50, n'obuwumbi 188 n'obukadde 660 era nazikwasa aba minisitule y'e by'emizannyo nga mu bbanga lya mwaka gumu n'ekitundu gwali gulina okuba nga gukwasibwa abakikulira olwo bannayuganda batandiike okukyeyagaliramu.\nHam agamba nti omulimu gw'okuzimba ekisaawe kino gweyakwasa ROKO, kati gususse ne mu bitundu 75 ku buli 100 kuba wansi okuzimba omusingi omugumu kye kyali ekizibu kubanga kizimbibwa mu lutobaazi.\nEkisaawe kino kyakutuza abantu 35,000., pakingi ya mmotoka 9600, emizannyo gy'omunda okuli "Cricket, Net Ball, Valley Ball, Tanis, GYM n'emirala mingi.\nEkisaawe kino okutandiika okuzimbibwa kya menyebwa mu February 2017. Wadde nga kyasooka okuzimbibwa 1926 ne kiddamu okukulaakulanyizibwa mu 1954 nga bakizimba ng'ekijjukizo ky'abalwanyi abaava mu ssematalo\nMaama Fiina adduukiridde omulema gwe baasuulira abaana\nBaani abali emabega w'okwawula mu kkanisa y'e Bulange ekituusizza Abakristaayo okusabira mu ttundubaali?\nMunnayuganda eyakola emmotoka asaba buyambi


bikolwa by’abatume 13; 38 egamba nti, “Kale, abasajja ab'oluganda, mutegeere nti ku bw'oyo okuggibwako ebibi kubuuliddwa gye muli.”\nOkusinyiyibwa kye ki era lwaaki netaaga okusonyiyibwa?\nEkigambo ‘kusonyiwa’ kitegeeza okusangulawo, okuddibwaamu, okusonyiyibwa, okusazaamu ebanja. Bw’okosa omuntu, tusaba ekisonyiwo okuva gyaali okusobozesa enkolagana okuddawo. Okusonyiyibwa si kyateeka nti bwosonyiyibwa obeera ogwanidde ekisonyiwo. Teli n’omu agwanidde kusonyiyibwa. Okusonyiyibwa kikolwa kya kwagala n’ekiisa. Okusonyiwa kubeera kusalawo obutaba na busugu eri omuntu omulala newankubadde nga abeera akukoseeza.\nBayibuli etugamba nti ffena twetaaga ekisonyiwo kya Katonda. Ffena twonoonye. Omuburizi 7:20 etugamba nti,’ Mazima tewali muntu mutuukirivu ku nsi akola ebirungi n'atayonoona. Buli kikolwa kyona ekibi kitegeeza bujeemu eri Katonda (Omubulizi 51:4) N'olwensonga eyo, twetaaga nnyo okusonyiyibwa kwa Katonda. Ebibi byaffe bwebibeera tebisonyiyiddwa, kiteggeeza nti tujja kumala ebiseera byaffe byona nga tubisasulira. Matayo 25:46; Yokaana 3:36)\nKyamukisa nti Katonda mwaagazi ate wakiisa- ayagala nnyo okusonyiwa ebibi byaffe! 2 Peteero 3:9 atugamba nti, “Mukama waffe talwisa kye yasuubiza, ng'abalala bwe balowooza okulwa; naye agumiikiriza gye muli, nga tayagala muntu yenna kubula, naye bonna batuuke okwenenya” Katonda ayagala nnyo okutusonyiwa, n’olwekyo, yatuwa ekisonyiwo.\nEmpeera yokka ey’ebibi byaffe kwe kufa. Mukitundu ekisooka eky’ Abaruumi 6:23 kigamba nti, “Empeera y’ekibi kwe kuffa…..” Okubeera abafu oluberera ge magoba ge twaafuna olw’okwonoona kwaffe. Katonda, mu ntegeka ye eyanamaddala, yafuuka omuntu – Yesu Kristo (Yokaana 1:1-4). Yesu yaffa ku musalaba, naatwaala ekibonerezo ekyaali kitugwaanidde- Kuffa. 2 Bakolinso 5:21 etusomesa nti, “Ataamanya kibi, yamufuula ekibi ku lwaffe; ffe tulyoke tufuuke obutuukirivu bwa Katonda mu ye. Yesu yaffa kumusalaaba, naatwala ekibonerezo ekitugwaanila! Okufananako ne Katonda, okufa kwa Yesu kwaweesa ensi yona ekisonyiwo ky’ebibi.. 1 Yokaana 2:2 anyonyola nti, “…………. Yesu yazukira mu bafu, n’alaga okuwangula eri ebibi n’okufa (1 Bakolinso 15:1-28). Mukama agulumizibwe, mu kuffa n’okuzukira kwa Yesu Kristo, ekitundu eky’kubiri eky’Abaruumi 6:23 kituufu, “........ naye ekirabo kya Katonda bwe bulamu obutaggwaavo mu Kristo Yesu Mukama waffe”.\nOyagala okusonyiyibwa ebibi byo? Olina ekintu ekikulumiriza ng’owulira tekigenda? Okusonyiybwa ebibi byo weekuli kasita oteeka okukiriza kwo mu Yesu Kristo ng’omulokozi wo. Abaefeso 1:7 egamba, “eyatuweesa akununulibwa kwaffe olw'omusaayi gwe, okusonyiyibwa ebyo noono byaffe, ng'obugagga obw'ekisa kye bwe buli”. Yesu yasasula ebbanja lyaffe tusobole okusonyiyibwa. Ky’olina okukola kusaba Katonda kisonyiwo mu linya lya Yesu, ng’okiriza nti Yesu yaffa kulw’ebyonoono byo- era agya kukusonyiwa! Yokaana 3:16-17 alinmu amawulire gano amalungi, “Kubanga Katonda bwe yayagala, ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme okubula, naye abeere n'obulamu obutaggwaawo. Kubanga Katonda. teyatuma Mwana we mu nsi, okusalira ensi omusango; naye ensi erokokere ku ye.”\nMazima ddala kyangu! Tosobola kuwangula kusonyiyibwa okuve eri Katonda. Tosobola kusasulira kusonyiyibwa okuva eri Katonda. Oyinza kukufuna bufunyi, nga oyita mu kukiririza, mu kusasiirwa n’ekiisa kya Mukama waffe. Bw’obeera oyagala okukiriza Yesu Kristo ng’omulokozi wo, osobole okusonyiyibwa okuva erI Katonda, esaala gy’oyinza ousaba yiino. Okusaba esaala eno oba esaal endaal ayonna tekigya kukuwa kisonyiwo.\n. “Mukama Katonda, kimanyi nti ndi mwonoonyi gyooli era ngwaniira kibonerezo. Naye Yesu Kristo yatwaala ekibonerezo kyenali ngwaanidde, mukumukiriza, nsaobole okusonyiyibwa. Nteeka obwesiigwa bwange mu gwe olw’okununurwa. Webaale nnyo olw’ekisa kyo ekiingi n’onkunsonyiwa! Amiina!”


Bukedde Online - Owa Mugisha Muntu afiiridde mu nnyumba\nOwa Mugisha Muntu afiiridde mu nnyumba\nBano babayita ba 'Sijja kuva Kampala ng'aanye'\nPalamenti eyisizza Masaka City n'endala mu...\nAlimadi (ku ddyo) ng’atabukira eyali DPC wa CPS James Ruhweza mu 2012.\nOMUWANDIISI w'ekibiina kya Alliance For National Transformation (ANT) ekikulemberwa Gen. Mugisha Muntu, era nga y'avunaanyizibwa ku nsonga z'amawanga amalala, Barbara Alimadi, asangiddwa ng'afiiridde mu nnyumba ye e Kiwaatule, mu Divizoni y'e Nakawa.\nKkansala akiikirira Nakawa ku lukiiko lwa KCCA, Happy Nasaasira, yategeezezza Bukedde, nti omugenzi mu nju abadde asulamu yekka era nga tabadde na bulwadde bwonna bumuluma.\nOmugenzi yayatiikirira nnyo mu mwaka gwa 2012, lwe yalumba Poliisi ya CPS mu Kampala ne banne okwali; Winfred Nakajubi, Aisha Nagudi, Happy Nasasira, Teo Namutebi ne Harriet Nakiyemba, nga baagala poliisi ebannyonnyole ensonga eyali ebaleetedde okutyoboola munnaabwe Ingrid Turinawe, gwe bagamba nti poliisi yamunyiga ebbeere, bwe yali emulemesa okugenda e Nansana mu lukuhhaana olwali lutegekeddwa bannakisinde kya ‘For God and My Country' Alimadi abadde mulwanirizi wa ddembe ateerya ntama era ng'ajjukirwa lwe yeesimba mu eyali Katikkiro wa Uganda, John Patrick Amama Mbabazi, ng'ayagala alekulire ekifo ekyo.\nYategeka okwekalakaasa ku National Theatre mu Kampala, oluvannyuma poliisi n'emukwata n'aggalirwa ku CPS, ne banne abalala be yali nabo. Abadde yasoma bwayinginiya, era ng'abulinamu ddiguli, gye yafunira e Bungereza gye yamala emyaka egisoba mu musanvu.\nW'afiiridde nga baakamutikkira ddiguli eyookubiri mu by'eddembe ly'obuntu ku yunivasite e Makerere. Yazaalibwa omwami n'omukyala Erifasi Otema Alimadi. Taata we yazaalibwa mu February 1929, e Patiko, mu Disitulikiti y'e Gulu.\nKu mulembe gwa Obote II, yalya ekifo ky'obwa Katikkiro wa Uganda era nga y'omu ku bakulembeze abaali bava mu bitundu by'omu mambuka abaava mu buwanganguse ate ne beegatta ku ggye lya NRA (National Resistance Army) Yateranga okutwala abaana bannauganda okusoma emitala w'amayanja era nga yaliko omubaka mu kibiina ky'amawanga amagatte (UN), (US), ne ku kitebe kya Uganda mu Canana okutuusa mu mwaka gwa 1971, Pulezidenti Idi Amin Dada, lweyawamba gavumenti ya Milton Obote.\nKitaawe we yali musajja wamaanyi era ng'ebiseera ebisinga omuggo n'enkofiira ku mutwe, byali tebimuvaako, Y'omu kubatandikawo ekibiina kya Uganda National Congress (UNC ) era yali omu ku bantu abataano abaalondebwa okukulira ekitebe ekikwatibwako ensonga z'ebweru mu lukiiko olwatuula e Moshi, mu Tanzania.\nMu 1964, yaliko omumyuka w'omubaka wa Uganda mu ky'amawanga amagatte (UN) era nga y'omu ku baayogereza Buganda obutasaba bwetwaze bwayo yokka ne basobola okukkiriza okusaba obwetwaze obwa Uganda yonna\n'Laavu gye tulina etuyisa balongo'\nAba Flying Squad bazinze kkooti ne baggyayo omusibe\nOmukazi afiiridde mu buliri n'aleka bbebi\nMundeke nzireyo mu kyalo banzigyeko omuzimu gw'obubbi


Bukedde Online - Lubigi: Maama ayonsa abaana abasoba mu mitwalo 20 olunaku\nLIRA: Kigasa ki abaayo okunyirira ng'ekibuga kyabwe kijama nnyo?\nGULU: Ssente ziraga wa ekibuga okufaanana ...\nOMUGGA Lubigi gwa byafaayo mu Buganda. Wabula w’osomera bino ng’essaawa yonna bujja kukya nga gusaanyeewo!\nBya Edward Sserinya ne Dickson Kulumba\nOMUGGA Lubigi gwa byafaayo mu Buganda. Wabula w’osomera bino ng’essaawa yonna bujja kukya nga gusaanyeewo! Edda Lubigi yawaniriranga byabuwangwa, kati awaniridde ebyenfuna by’abantu bangi mu Kampala.\nAbamu bakimako mazzi ge bakozesa mu maka gaabwe ne mu wooteeri, abalala bagulimamu mmere ng’amayuuni ate abandi ne bagukubamu amatoffaali.\nBw’okwata ku luguudo oludda e Hoima baagufuula kirombe, ate aba bodaboda abagulinako siteegi n’obagamba okugusaanyaawo bayinza okukugobya amayinja anti nabo we baggya ekyokulya.\nYe abakazi abalinako ebirabo by’emmere b’oyinza okugoba ku Lubigi?\nAb’akatale batundira ku Lubigi era akawungeezi abasuubuzi baba ku mudido.\nKale bw’oyita Lubigi, maama ayonsa toba mukyamu! Bangi bandibonyeebonye singa taliiwo. Asalako akalippagano k’ebidduka n’oyita ku luguudo lwa Northern Bypass Lubigi y’akuyamba, ye luno olupya olwa Ntebe Express Highway olugenda okuba olw’okusasulira nalwo luyita mu Lubigi, kale olaba bw’agenda n’okutandika okuleetera gavumenti ensimbi?\nEBYAFAAYO BYA LUBIGI\nNnaalongo Joyce Nakawuma Nkyawa omu ku bamanyi ebyobuwangwa agamba nti, omugga guno baazaala muzaale, maama waagwo ye Nalwanga. Agamba nti omugga baguzaala Bukoto wano mu Kampala, nti mulongo y’ensonga lwaki mulimu embuga z’abalongo okuli eya Lubigi, eya Bemba n’eya Mayinja.\nErinnya Lubigi, lyava ku kuba ekkung’aanyizo ly’emigga emingi. Kumpu obugga n’obwala obutonotono bwonna buyiwa mu Lubigi.\nOlw’okuba edda baagulongoosanga era nga gulabika bulungi olwo abantu abaaguyitangako nga bagamba nti ‘Bannange omugga guno bagubigika emyala’ olwo erinnya Lubigi nga baliggya ku kubigika we lyava.\nAbatundirako amatooke bangi\nNnaalongo Nakawuma agamba nti, ng’omugga omulala gwonna oguba n’obulombolombo ne Lubigi amumanyiiko akalombolombo kamu ak’obutanaabirwako ng’omuntu yeeyambudde kuba oli mwana kasita omweyambulira olwo oba omukunamidde.\nMMENGO YALI EGUYONJA\nStanley Nsubuga, Ssentebe wa Nabweru South 1V agamba nti, “Nazaalibwa mu 1953 era amaka ga kitange nga galiraanye omugga guno, nsomye era nkuze ndaba Lubigi.\nOmugga guno gufubutuka mu bitundu by’e Kanyanya ne gujja mu Nsooba-Kyebando, guugwo ku Kaleerwe olwo ne guyingira Bwaise ate ne gugenda ne gusalamu mu ludda e Hoima ne gweyongerayo e Busega n’e Nateete, kale abantu abali ku Lubigi bali eyo mu mitwalo.\nBano basima musenyu mu Lubigi ne bagutunda.\nMu myaka gy’ataano, Lubigi gwali mugga muteefu, ng’okuva ewa Bakuli okusalamu okudda e Hoima oluguudo nga lwa ttaka nga bakozesa malamu okuluddaabiriza.\nEnnaku zino omwala guno gumanyi okubooga, naye edda si bwe kyali kuba Mengo munisipaali baali bagulongoosa era amazzi nga gatambula bulungi okuva e Nsooba-Kyebando okugenda okutuuka ku luguudo oludda e Mityana, era tebagukkiriza kuzika okutuusa mu 1966 enkola y’okuguddaabiriza lwe yakoma nga bamaze okuwang’angusa Ssekabaka Muteesa II. Kyokka era nga teguliiko mayumba nga bw’olaba baguzimbyeko ennaku zino.\nOkulekera awo okugogola omwala guno, amazzi nago gaatuuka ne gasoberwa olwo ne gatandika okwenoonyeza ekkubo, n’okuyingirira amaka g’abantu e Nabweru, Bwaise n’awalala.\nEnkuba bw’etonnya abatuuze abali okumpi ne Lubigi abamu basenguka.\nLubigi mugga ogwakung’aanyanga emyala mu Kampala\nOno naye aludde ku Lubigi era agamba: Natandika okulaba omugga guno mu 1945 olwo lwe ntandika okubeera e Kampala ewa mukulu wange Erunayo Ssemakula. Twali tubeera awo okuliraana Lubigi, era na kati we mbeera naye nga obutaka bwaffe buli mu Bulemeezi.\nMwattu okufaananako n’ennaku zino nga waliwo abalimiramu, naye ate edda baalimirangamu nnyo nga kuliko n’ekitundu okuli emmwaanyi, lumonde n’amayuuni naye kati emmwaanyi tezikyaliwo. Kati ku ssaawa eno abantu basinga kulimiramu mayuuni.\nOluguudo lwa Entebbe Express Highway oluzimbibwa mu Lubigi.\nMutyaba agamba nti, edda abantu nga bazimba beebalama omugga guno, naye ekibuga bwe kyagenda kisembera olwo abantu okuva eri e Nateete okujja okutuukira ddala e Bwaise ne batandika okuzimba ku mugga ate kino okubaawo nga n’okugogola omwala byakoma dda kale ne kivaako omugga Lubigi gwe bayogerangako okuba omuteefu era okwava n’enjogera eya ‘Oteese nga aga Lubigi’ olwo ne guva ku buteefu bwago ne gutandika okulumba abantu ne guyingira mu mayumba gaabwe.\nLUBIGI WA NGERI NGA SIITI\nSsentebe Nsubuga agamba nti, okumanya nga Lubigi mugga gwa ngeri, bwe gaba maka oyinza okumuyita maama azaala akuza anti abantu bangi abamwetoloodde mwe baggya ekyokulya.\nLubigi bw’afaanana ng’ayita mu Kawaala.\nAbamu balimamu mayuuni, abalala bakubamu matoffaali ate abandi batundiramu musenyu, kale amaka mangi g’alabirira.\nAte nno bwe kituuka ku bagenda ne beeyambululira ebisiraani mu Lubigi n’ossaako n’abo abagendayo okusaba emikisa nabo tobala, kye tutamanyi obanga ddala bwe bagisaba bagifuna, naye era ssebo bangi bagezaako.\nWabula waliwo Lubigi abamwasimula obugolo naddala ng’enkuba etonnye gubooga ne guyingira mu mayumba g’abantu, olw’obukambwe bwa Lubigi abamu ku bantu abamusenga okumpi nga bamuyita munnaabwe yabalumba n’abagoba mu mayumba gaabwe!\nKale eyo y’ensonga lwaki bw’otandika okwogera ku Lubigi waliwo abasanyuka n’abatayagala kuwulira bimukwatako.\nAb’ekitongole ky’amazzi bazimba mu Lubigi.\nB’ANI ABATTATTANA LUBIGI?\nOmukwanaganya w’ensonga z’obutonde mu minisitule y’ebyettaka,obulimi n’obutonde bwensi mu Bwakabaka bwa Buganda, Muky. Carol Kizibaziba agamba nti okusenga kw’abantu mu kitundu kino, y’emu ku nsonga ezittattanye olutobazzi luno n’agamba nti bangi bakikola awatali kusooka kufuna lukusa okuva mu batwala ensonga z’obutonde okusooka okubalambika engeri gye bayinza okukozesa olutobazi nga luno kyokka nga tebonoona butonde bwansi.\nKizibaziba agamba nti ensi nga bw’egenda ekulaakulana, kitegeeza nti kyonna ekikolebwa kikolebwa ku bintu bya butonde naye okwekenneenya okw’amaanyi kulina okukolebwa abakugu okulaba nga pulojekiti ezikolebwa mu lutobazzi nga ey’okuzimba oluguudo lwa Entebbe Express Highway nga tezirina buzibu bwe zireeta.\nBassaako ne ppaaka ya takisi, abalala boolezaako mmotoka.\nAleese obujulizi bwâ€™essimu Kajubi ze yakubira Kateregga\nBawambye ebintu by'omugagga lwa bukadde 25


Okuzuukira kwa Laazaalo (Yokaana 11) | Obulamu bwa Yesu\nOKUZUUKIRA KWA LAAZAALO\nAB’OLUKIIKO OLUKULU BATEESA OKUTTA YESU\nYesu bw’amala okusisinkana Maliza ne Maliyamu okumpi ne Bessaniya, bagenda ku ntaana ya Laazaalo. Olw’okuba entaana eyo mpuku era ng’omulyango gwayo gubikkiddwako ejjinja, Yesu agamba nti: “Muggyeewo ejjinja”. Nga tamanyi Yesu ky’agenda kukola, Maliza agamba nti: “Mukama wange, kati ateekwa okuba ng’awunya kubanga waakayita ennaku nnya.” Naye Yesu amugamba nti: “Saakugambye nti bw’onokkiriza ojja kulaba ekitiibwa kya Katonda?”—Yokaana 11:39, 40.\nEjjinja liggibwawo, era Yesu atunula waggulu n’asaba ng’agamba nti: “Kitange, nkwebaza kubanga ompulidde. Kituufu, nkimanyi nti bulijjo ompulira; naye kino nkyogedde ekibiina ky’abantu abayimiridde wano basobole okukkiriza nti ggwe wantuma.” Yesu okusaba mu lujjudde kiraga abantu abaliwo nti ekyo ky’agenda okukola agenda kukikola ng’akozesa amaanyi ga Katonda. Oluvannyuma Yesu ayogera n’eddoboozi ery’omwanguka nti: “Laazaalo, fuluma!” Laazaalo afuluma ng’ebigere bye n’emikono bizingiddwa mu ngoye era ng’akyalina ekitambaala kye baamusiba ku maaso. Yesu agamba nti: “Mumusumulule, mumuleke agende.”—Yokaana 11:41-44.\nAbayudaaya bangi abazze okubudaabuda Maliyamu ne Maliza bwe balaba ekyamagero ekyo bakkiririza mu Yesu. Naye abamu bagenda ne babuulira Abafalisaayo ekyo Yesu ky’akoze. Abafalisaayo ne bakabona abakulu batuuza Olukiiko Olukulu olw’Abayudaaya. Kabona Asinga Obukulu ayitibwa Kayaafa y’omu ku abo abali mu lukiiko olwo. Abamu ku bo bagamba nti: “Tunaakola tutya, kubanga omusajja ono akola ebyamagero bingi? Bwe tumuleka obulesi, bonna bajja kumukkiririzaamu, era Abaruumi bajja kujja batwale ekifo kyaffe n’eggwanga lyaffe.” (Yokaana 11:47, 48) Wadde ng’abasajja abo bawulidde nti Yesu akola “ebyamagero bingi,” tebasanyukira ebyo Katonda by’akola okuyitira mu Yesu. Kye basinga okufaako, bye bifo bye balina n’obuyinza bwabwe.\nOkuzuukizibwa kwa Laazaalo kukyoleka kaati nti Abasaddukaayo abatakkiririza mu kuzuukira bakyamu. Kayaafa, Omusaddukaayo, agamba nti: “Temulina kye mumanyi, era temukirowoozezzaako nti kiba kya muganyulo nnyo gye muli omuntu omu okufiiririra abantu mu kifo ky’eggwanga lyonna okuzikirizibwa.”—Yokaana 11:49, 50; Ebikolwa 5:17; 23:8.\nEkyo Kayaafa ‘takyogera ku bubwe,’ wabula olw’ekifo ky’alina, Katonda amusobozesa okukyogera. Kayaafa ategeeza nti Yesu asaanidde okuttibwa alekere awo okufeebya n’okwanika abakulembeze b’eddiini y’Ekiyudaaya. Kyokka mu kwogera ebyo, Kayaafa alagula nti Yesu bwe yandifudde yandiwaddeyo ekinunulo si ku lw’Abayudaaya bokka naye ne ku ‘lw’abaana ba Katonda bonna abasaasaanye.’—Yokaana 11:51, 52.\nKayaafa amatiza ab’Olukiiko Olukulu okukola enteekateeka ey’okutta Yesu. Mukwano gwa Yesu ayitibwa Nikodemu, omu ku abo abali ku Lukiiko Olukulu, anaabuulirako Yesu ku nteekateeka eyo? K’abe ng’anaakikola oba taakikole, Yesu ava mu Yerusaalemi aleme okuttibwa ng’ekiseera kya Katonda ekigereke tekinnatuuka.\nAbo abalaba Yesu ng’azuukiza Laazaalo baakwatibwako batya?\nKiki ekiraga nti ab’Olukiiko Olukulu bantu babi nnyo?\nWadde nga Kayaafa alina ekiruubirwa ekikyamu, Katonda amusobozesa kulagula ki?\nLwaki Yesu yageraageranya okufa ku kwebaka? Kiki kye tuyinza okuyigira ku kuzuukiza abantu okwogerwako mu Bayibuli?\nWajja Kubaawo Okuzuukira!\nWali ofiiriddwako omuntu wo? Kisoboka okuddamu okumulaba? Laba ekyo Bayibuli ky’eyogera ku kuzuukira.


Bukedde Online - EMBAGA YA KABAKA: Yamalawo obukadde 1,500 mu 1999\nTunuulira: Abantu 500 abakoleredde Obugand...\nOKUVA ku Matikkira ga Kabaka mu 1993, buli Muganda yali yeebuuza ddi Kabaka lw’aliwasa! Wassibwawo akakiiko ak’ekyama e Mmengo akaakola omulimu gw’okunoonya Nnaabagereka.\nMu mulembe Omutebi ani ayinza okwerabira embaga ya Ssaabasajja eyaliwo nga August 27 1999! Omusasi waffe ANTHONY SSEMPEREZA agikuttottoledde nga bwe yagiraba.\nOKUVA ku Matikkira ga Kabaka mu 1993, buli Muganda yali yeebuuza ddi Kabaka lw’aliwasa!\nWassibwawo akakiiko ak’ekyama e Mmengo akaakola omulimu gw’okunoonya Nnaabagereka.\nOmutwe omukulu mu kunoonya Nnaabagereka yali Joyce Ssebuggwawo (meeya w’e Lubaga), omugenzi James Mulwana ne Dr. William Kalema.\nMuky. Ssebuggwawo annyonnyola ebyaliwo nga Kabaka asisinkana Nnaabagereka:\nGuno omulimu tegwali mwangu nnyo, kubanga twafuna abawala bangi nnyo nga Kabaka tabakkiriza.\nNze nafunamu n’okutya bwe nnalaba ng’abawala bangi nnyo abagaanye!\nBwe twatwala Sylivia Nagginda okubuuza ku Kabaka, twali n’omugenzi Mulwana ne Dr. Kalema, era Mulwana ye yamwanjulayo.\nOkusooka yali muwala nga wa bbeeyi nnyo, ng’alina omulimu ogw’amaanyi anti yali akolera mu bbanka y’ensi yonna. Sylvia Nagginda ye yatandika ekibiina kya UNAA (Uganda North American Association mu 1988).\nSsaabasajja ne Nnaabagereka ku mbaga yaabwe nga August 27 1999.\nKabaka yali talabanga ku Sylivia Nagginda, era esisinkano yaffe eno ye yasookera ddala. Sylivia Nagginda olwamala okusisinkana Kabaka olwo ye n’addayo mu Amerika ku mirimu gye.\nOlumu twali mu Lukiiko lwa Buganda e Mmengo, Kabaka n’ampita mu ofiisi ye n’ategeeza nti Sylivia Nagginda y’agenda okubeera Nnaabagereka we.\nKino kyasanyusa nnyo, kubanga nawulira ng’asiimye omuntu amanyi ekitiibwa kya Buganda ate ng’akuziddwa bulungi era nga mmutegeera bulungi, alina empisa.\nKabaka n’amuddamu nti bw’oba nga oyo gw’osiimye katubikwase Katonda. Yanziramu nti, ‘Okuggyako nga ye y’atasiimye!’\nOlwo omulimu gwe twalina omunene gwe gw’okumatiza Sylivia Nagginda, okubeera Nnaabagereka era ffensatule twagukola bulungi.\nKyokka ekya Nagginda okuba Nnaabagereka bwe nakimutegeeza yasooka n’akitya nnyo n’agamba nti, “Abantu abo babeera n’ebitiibwa bingi nnyo, ate tebakkirizibwa kukola ate nga nze nnina emirimu gyange mingi, eginneetaaza okutambula. Ng’enda kukola ntya?”\nNamulaba ng’asobeddwa kyokka namugumya nti Kabaka yali ankakasizza nti ojja kubeera wa ddembe okukola ky’oyagala.\nMUKY. Ssebuggwawo agamba: Oluvannyuma Ssaabasajja yakubira Sylivia Nagginda essimu n’amuyita ajje amulabe n’amuddamu nti, “Mbadde naakava mu Uganda, bwe nkomawo bayinza okungoba ku mulimu!”\nKyokka Kabaka yamusaba amuwe essaawa bbiri zokka, nti era bw’akkiriza tikiti y’ennyonyi esasulirwewo, wabula Kabaka yali tabuulidde Nagginda ky’amwagaza.\nNagginda yankubira essimu n’ambuuza nti, ‘Olowooza kiki Ssaabasajja ky’ayagala okung’amba?\nNamugamba nti ajje alabe, era ne mmugumya nti sirowooza nti Kabaka w’ensi ennamba Buganda ayinza okumugamba ekintu ekibi.\nOlunaku lwali Lwamukaaga Nagginda n’ajja era ne tugenda okumukima ku kisaawe e Ntebe. Nakubira Kabaka essimu, kyokka omuwandiisi we ow’ekyama ye yagikwata nange ne mulekera obubaka agambe Kabaka nti omugenyi we atuuse.\nKeeki Kabaka ne Nnaabagereka gye baasala ku mbaga.\nWaayita akaseera katono Ssaabasajja n’ankubira okukakasa oba ddala omugenyi yali atuuse.\nYantuma omugenyi mugambe nti afuneyo bassenga be ne bakojjaabe agende nabo mu Lubiri e Bbanda.\nBassenga ne bakojja baakung’aanira wange e Mmengo era we baava ne bagenda mu Lubiri e Bbanda.\nBaagenda okutuuka ng’Abambejja n’Abalangira babalindirdde era wano Kabaka n’alaga Abambejja n’Abalangira nti, ‘Ono y’agenda okubeera Nnaabagereka wange. Gino gy’emikolo egiteekateeka embaga!’\nNnabagereka yaddayooko mu Amerika n’alekulira bulungi emirimu gye gyonna olwo n’ajja okubeera Nnaabagereka. Olwo Abaganda ne tufuna maama Nnaabagereka eyasoma ennyo n’akunakkuna”.\nKyokka Katikkiro wa Buganda Charles Peter Mayiga, mu kitabo kye, King on the Throne, anyumya nti, ‘Olumu mu 1998, Ssaabasajja yagenda e Bungereza okulambula n’okukulira emikolo gy’ebyobuwangwa egyali gitegekeddwa Abaganda ababeerayo.\nKu gimu ku mikolo egyo, Kabaka yalaga Katikkiro Ssemwogerere, omuwala omulungi lwondo, omutono omuwanvu gwe yali atambudde naye.\nEyali Katikkiro Ssemwogerere ajjukira: Omuwala yafukamira wansi n’ambuuza, era n’atuula mu ntebe eyali etegekeddwa okuliraana Kabaka!\nKabaka yayanjulira olulyo Olulangira omuwala ono nga February 14 1999 mu Lubiri e Bbanda.\nKabaka ne Nnaabagereka nga bassa omukono mu kitabo ky’abafumbo e Namirembe.\nEmbaga yaggwa bakyagisondera\nKATIKKIRO Joseph Mulwanyammuli yalangirira eri Obuganda nti embaga y’Omutanda etuuse era Abaganda bonna baafuna ‘ekinyegenyege’ olwo ate n’abasaba nti, buli akwatiddwaako ekinyegenyege aveeyo aweeyo ekisoboka okutegeka embaga eno.\nEmbaga ya Kabaka yamenyawo embaga zonna ezaali zibaddewo wano mu Buganda. Eyali ssentebe w’okutegeka embaga eno yali omugenzi James Mulwana.\nWassibwa obukiiko bungi ddala mu kutegeka embaga eno era buli kakiiko kaakola omulimu.\nOmugenzi Mulwana mu 1999 yategeeza nti, baafuna obukadde 736 ne doola 86,000 ezaategeka embaga eno!\nEbintu ebikalu bingi okugeza eyali Meeya John Ssebaana Kizito, Mulwana ne Kampala City Council (KCC) baawa doola 75,000 okuddaabiriza oluguudo lwa Kabakanjagala ne Lubiri Ring Road.\nMinisitule y’ebyenguudo n’esasula obukadde 60 ez’okuddaabiriza oluguudo okwetooloola Bulange.\nMinisitule y’ebyensimbi yawa obukadde 64 ezaali ez’okusasulira emisolo gya mmotoka emu ku zaali ez’okutambuza Kabaka ku mbaga. Emmotoka eno, Toyota Lexus yagulwa Japan ku doola 65,000. Omugatte gwa ssente ezaasondebwa kaali akawumbi kamu n’obukadde 106.\nEbitongole ebyateekamu obuweereza obwenjawulo ng'eky’amasannyalaze okuteeka amataala okwetooloola Olubiri; eky’amazzi baawayo amazzi, eky’amasimu UTL baakola ku by’amasimu n’empuliziganya.\nAbasogozi ba sooda aba Century Bottling Company baaleeta kuleeti 2,000, Nile Breweries kuleeti za bbiya 400, Uganda Breweries kuleeti 100, Crown Beverages kuleeti za sooda 500, Caltex liita z’amafuta 2,000, ekitebe kya Amerika n’ekitongole kya USAID ne B.A.T baawaayo weema.\nPulezidenti ne famire ye baawa obukadde 10 n’ente enzungu 10, Nile Breweries obukadde 62, Uganda Breweries obukadde 60, CelTel (kati eyitibwa Airtel) obukadde 40.\nIsabirye J. owa kkampuni ya Mugoya Construction obukadde 20, ababaka ba Palamenti obukadde 19 n’ekitundu, Bbanka ya Uganda enkulu obukadde 15.\nAbalala abaasonda mulimu Karmali Amirali owa Mukwano, Madhvani Group, Mbire Charles, Sudhir Ruparelia, Sharma Mehta, Karim Hirji yawaayo obukadde 10. Olukalala lw’abaawaayo lutandikira ku yalina 1,000/- okutuuka ku bukadde.\nOmukama wa Toro, Oyo ne Kabaka Mswati owa Swaziland nabo ku mbaga baaliyo.\n‘Nnaabagereka teyalinnyako mu ssaluuni’\nMUKY. Ssebuggwawo anyumya: Akakiiko akaali ak’okulabirila omugole kaali kakulirwa Dr. William Kalema. Kaalina okulabirira omugole mu byonna omuli okulabiria engoye ze yali ayambala okuva lwe yajja.\nLangi z’engoye zaali zikuumwa nga za kyama. Nnabagereka yakuumirwa mu kifo nga kya kyama, mu maka ga muwala w’omugenzi Mulwana ayitibwa Barbra Ssuubi e Kololo.\nNagginda yagaana okugenda mu ssaluuni, yakolerwako waka era abakugu mu byemisono gy’enviiri we baamusanga.\nEZEKIEL Kiggundu Kawuki Maneeno, omutuuze w’e Kamuli- Kireka ye yavuga Kabaka ne Nnaabagereka ku mbaga yaabwe.\nYabavugira mu kapyata ey’ekika kya Lincoln eyaweebwayo Rabbi Mulondo. Bye yalaba ku olwo abiwoza nga lutabaalo:\nNnalagirwa kuvuga sipiidi 10 era ssaakyusa ku ggiya. Okuva e Kololo twayitira ku kisaawe kya Golf n’e Wandegeya, ne tuyitira e Nakulabye.\nE Namirembe bwe twatuuka awali eng’oma Mujaguzo, Kabaka yava mu mmotoka okulamusa ku Mujaguzo era teyagiddamu.\nOmukolo gw’okugatta bwe gwaggwa, Kabaka ne Nnaabagereka baayingira mmotoka ne badda mu Lubiri.\nNzijukira Nnaabagereka yakumba bulungi, kyokka olw’okuba gawuni ye yali mpanvu yamuziyizanga okwanguwa. Olwo Kabaka n’aba ng’amulekako emabega katono era nzijukira olumu yamugamba nti ‘Ronnie wait for me!’\nEmbaga yanyumira mu Lubiri e Mmengo, Kabaka ne Nnaabageraka ne bagabula Obuganda era nze siddangayo kugirabako eyanyuma bwetyo!\nAbakugu balaze ensobi za Trump ne Clinton\nKabineeti ya Trump ya basajja bakambwe


Bukedde Online - Abantu baagala abeesimbyewo bakulembeze kukola ku byabulamu\nAbantu baagala abeesimbyewo bakulembeze kukola ku byabulamu\nBakyebuuza ekyasse omubaka wa munisipaali ...\nBy Benjamin Ssebaggala, Gerald Kikulwe ne David Kibuuka\nAbakungubazi mu lumbe lwa Nangobi eyali muka Mukisa.\nOKUNOONYEREZA Vision Group etwala ne Bukedde kwe yakoze, yakizudde nti mu bizibu ebisinga okunyigiriza abantu bye baagala abeesimbyewo bakoleko, ebyobulamu bikwata kisooka.\nEkitundu ky'amasekkati (Buganda) abantu 17.8 ku 100 abaabuuziddwa, kye baakulembezza mu bibanyiga, mu buvanjuba bw'eggwanga abantu 12.6 ku 100 bali bubi ate mu bukiikakkono bwa Uganda 12.1 ku 100 kye basimbako amannyo, obugwanjuba osangayo abantu 13.0 ku 100 abeekokkola embeera y'ebyobulamu.\nOkunoonyereza kwalaze nti ebitundu by'eggwanga byonna ekizibu ekisinga obunene ly'ebbula ly'eddagala mu malwaliro ag'obwannannyini n'aga gavumenti. Kino kiddirirwa abantu abatambula eηηendo empanvu okutuuka mu bifo we bayinza okufunira obujjanjabi. Kyokka mu bitundu bya Buganda bagamba nti ekisinga okubanyiga kwe kutuuka mu malwaliro nga tewali ddagala kyokka nga bamaze okusiyagguka eηηendo empanvu. Kuno bagattako okusanga amalwaliro nga macaafu naddala abakyala gye bazaalira kyokka nga n'amalwaliro gano matono nnyo okusinziira ku bwetaavu obuliwo.\nEkitundu kya Buganda era bagamba nti ebikozesebwa mu malwaliro tebiriiwo ate we babisanga tebasangawo bakugu balina kubikozesa. Ambyulensi ntono nnyo n'ebitanda ebikozesebwa mu busenge gye bajjanjabira abayi (intensive care units) amalwaliro tegabirina.\nWabula ekitundu kya Buganda newankubadde nga kiraajana ku kubeera ng'abakugu okuli badokita n'abasawo batono ate okunoonyereza kuzudde nti ekizibu kino kisinga kulabikira mu bugwanjuba. Ekizibu ekirala ekyazuuliddwa nga kinyiga abantu mu bitundu byonna, enguzi esukka ng'ekolebwa mu ngeri ez'enjawulo.\nEddagala libbibwa awamu n'osanga ng'omuntu ly'alina okufuna ku bwereere balimuguza oba okumutegeeza nti teririiwo mu ddwaaliro eryo ne bamusindika aligule mu maduuka oba obulwaliro ate ng'abasawo abamusindikayo be bannannyinigo. Ebizibu ebitawaanya abantu mu Buganda enguzi ekwata kyakusatu, mu buvanjuba n'obukiikakkono ekwata kyamukaaga ate mu Bugwanjuba eri mu kyakutaano mu bizibu ebitawaanya abantu.\nAbali mu kitongole ky'ebyobulamu si basanyufu oluvannyuma lwa Gavumenti okubalagajjalira n'erinda kuvaayo nga waguddewo obuzibu nga bwe kyabadde ku Yosiya Mukisa 20, omutuuze ku kyalo Wakiwungu mu muluka gw'e Wandegeya Kityerera mu disitulikiti y'e Mayuge.\nMukyala wange yafiira ku lubalaza ng'azaala Yosiya akyekokkola abasawo b'eddwaaliro lya Gavumenti ekkulu e Jinja olw'okulagajjalira mukazi we n'afi ira ku lubalaza ng'azaala. Mukisa agamba nti nga October 27, 2020, mukyala we Sylivia Nangobi 23, yatandika okulumwa olubuto ku makya n'amuddusa mu ddwaaliro e Kityerera Health Centre IV n'asangayo omusawo omu yekka eyamusaba emitwalo 45 nga tagirina.\nYamuvuga ku bbooda n'amutwala mu Mayuge Health Centre IV ne babagoba nti omusawo azaalisa taliiwo, yamutwala ku St. Francis Buluba ng'omulwadde avaamu omusaayi, wano baabagoba nti omulwadde tebamusobola era ne babawa Ambyulensi eyabatwala ku ddwaaliro ekkulu e Jinja gye baasanga abawala abayiga obuzaalisa nga be baliwo bokka. Omulwadde baamutuuza mu kagaali ku lubalaza nga bwe bakubira ddokita omuzaalisa essimu ataali ku ddwaaliro.\nOno yagaana okujja okutuusa omukazi bwe yafi ira ku lubalaza. "Nsaba Gavumenti bwe wabaawo ky'etatuukiriza bulungi eri abasawo baabwe, etuyambe ekikole kuba ffe abantu ffe tubonaabona, abantu baffe bafa nga tebandifudde. Abasawo bakambwe nnyo gye tuli tulinga abazza omusango okulwala n'okulwaza," Mukisa bwe yalaajanye.\nOmwezi oguwedde minisitule y'ebyobulamu yakola okunoonyereza ku malwaliro ga Gavumenti gonna mu Uganda n'ekizuula nti abasawo bangi baasigaza mannya mu bitabo by'amalwaliro naye nga tebakyalinnyayo, abalala batuuka kikeerezi ku mulimu ate ne bavaawo mangu.\nNga October 19, 2020, omuwandiisi ow'enkalakkalira mu minisitule y'ebyobulamu, Dr. Diana Atwine yabaga ekiwandiiko ekirabula abakulira amalwaliro ga Gavumenti gonna okuwaayo okwewozaako kwabwe mu buwandiike lwaki abasawo beebuzaabuza ku mirimu era n'abawa wiiki bbiri ng'ensonga eno erambuluddwa.\nOKUNOONYEREZA Vision Group\nEkitundu kya Buganda\nEbyennyanja ebifa bitabudde abantu\nSPC Faizal Katende eyakwatibwa ku by'okuwamba Abanyarwanda alaajanye\nEbyuma by'enguudo bibakwasizza\nAkutuseeko ekigere mu kabenje ku lw'e Gayaza


Bukedde Online - Abakozi ba MTN babiri babagobye lwa kubega Gavumenti\nAbakozi ba MTN babiri babagobye lwa kubega Gavumenti\nAbalina obulwadde bwa 'puleesa' balabuddwa...\nOmuwala gwe baawambye ayogedde\nEBY’OKUKWATIBWA kw’abakungu ba kkampuni ya MTN ku kisaawe e Ntebe birimu akakuku n’embiranye ey’amaanyi wakati wa Uganda ne Rwanda, okusinziira ku nsonda mu byokwerinda.\nAnnie Bilenge Tabura ne Oliver Prentout abaagobeddwa mu ggwanga\nAbakungu babiri aba kkampuni y’amasimu eya MTN; Olivier Prentout enzaalwa ya Bufaransa ne Annie Bilenge Tabura baakwatiddwa ku Mmande ne babibasibirako nga tebeesiimidde olw’ebigambibwa nti babadde beeyambisa ebifo byabwe mu kkampuni ya MTN okweyingira mu bikolwa ebisekeeterera ebyokwerinda bya Uganda.\nPrentout y’abadde kitunzi omukulu owa MTN nga yakwatiddwa ku Mmande ku kisaawe e Ntebe ate Tabura y’abadde maneja avunaanyizibwa ku kunoonya obutale n’okusaasaanya ebyamaguzi bya MTN nga naye yakwatiddwa ku Mmande.\nTabura enzaalwa ya Rwanda baamukwatidde ku ofiisi z’ettabi lya MTN e Kololo ne babimusibirako ekiwejjowejjo ng’ali waabwe e Rwanda ate Prentout yatikkiddwa ku nnyonnyi yennyini eyabadde emuggye e Paris mu Bufaransa n’addaayo ku butaka nga teyeesikidde kanyeebwa.\nEkiwandiiko ekyafulumiziddwa poliisi nga kiriko omukono gw’omumyuka w’omwogezi wa poliisi Polly Namaye Bagambaki kyategeezezza nti abakungu ba MTN bombi, Prentout ne Tabura kizuuliddwa nga babaadde baabulabe eri ebyokwerinda by’eggwanga.\nNamaye yagambye nti okubibasibirako kiyambye nnyo okulinnya eggere mu nteekateeka z’abakungu abo ne b’egenti baabwe okutabula n’okutaataaganya ebyokwerinda bya Uganda.\nEnsonda mu bitongole ebyokwerinda zaategeezezza nti okukwatibwa kw’abakungu ba MTN kwekuusa ku bikolwa ebyokusekeeterera ebyokwerinda bya Uganda abakungu abo bye baludde nga beenyigiramu nga basomola ebyama okubitwala mu mawanga amalala.\nKAMPUNI YA MTN YEEYAMYE\nKKampuni ya MTN yafulumizza ekiwandiiko ng’ennyonnyola nti; abakungu baayo bombi baakwatiddwa ne bazzibwa ku butaka bwabwe nga tebeesimidde.\nEkiwandiiko kya MTN kyategeezezza nti, Prentout yakwatiddwa ku Lwomukaaga nga January 19, 2019 ate Tabura yakwatiddwa ku Mmande nga January 21, 2019 era bombi bazziddwaawo ku butaka bwabwe e Bufaranbsa ne Rwanda.\nAba MTN beeyamye nti abakozi baabwe bajja kusigala nga bawulize era nga bagondera amateeka ga Uganda.\nBino bigenze okubaawo nga kkampuni ya MTN eri mu nteeseganya ne Gavumenti ku by’okwongezzaayo layinsi yaayo wabula ng’enteeseganya zikyagulumyemu olw’ensimbi MTN z’eteekwa okusasula.\nLayisinsi ya MTN ey’emyaka 20 yaggwaako nga October 20, 2018, Gavumenti n’ebawaayo layisinsi ez’ekiseera za mirundi ebiri ng’eyasembyeyo nayo yaweddeko nga January 20, 2019.\nWabula tewali kyakkaanyiziddwaako ku nsimbi MTN z’erina okusasula.\nKigambibwa nti Gavumenti eyagala MTN esasule ddoola obukadde 100 okuweebwa layisinsi ey’emyaka 10 omuwendo aba MTN gwe baakungiriza nti munene nnyo nga baagala okusasula ddoola ezitawera bukadde 50.\nRWANDA NNYIIVU Rwanda egugumbudde Uganda ku by’okutwatibwa n’okutikka munnansi waayo Annie Bilenge Tabura n’etegeeza nti okwo kuwoolera ggwanga n’okutulugunya omuntu atalina musango.\nMinisita wa Rwanda omubeezi avunaanyizibwa ku mukago ogwa East African Community, Olivier Nduhungirehe yategeezezza nti Rwanda ateekateeka okusaba Uganda ennyonnyole ku kyakwasizza n’okugoba munnansi waayo.\nNduhungirehe yabuuzizza lwaki Uganda etulugunya n’okuyisa obubi bannansi ba Rwanda nga yo Rwanda ssi ky’ekola n’agamba nti Uganda erina okunnyonnyola kubanga Tabura ssi ye munnansi wa Rwanda asoose okuyisibwa obubi obw’ebyokwerinda b’omu Uganda.\nYagasseeko nti waliwo ne bannansi ba Rwanda abalala abawerako abazze bakwatibwa ebitongole bya Uganda ebyokwerinda kyokka amayitire gaabwe tegamanyiddwa n’agamba nti Gavumenti ya Rwanda ateekateeka okuweereza okwemulugunya kwayo okutongole.\nEnkolagana ya Uganda ne Rwanda etutte ebbanga ng’etera n’egolongotana olw’ensonga ezitali zimu naddala ezeekuusa ku byokwerinda ng’amawanga gombi geerumiriza okuwa obubudamu abantu abalina ebiruubirirwa eby’okutaataaganya ebyokwerinda byago.\nIso ereese abalumiriza Kayihura ku bijambiya